TABIKA elit untuk M40 dalam pertimbangan

TABOH NANING 29 Sept. – Cadangan bagi mewujudkan Taman Bimbingan Kanak-Kanak (TABIKA) Elit buat golongan sasaran isi rumah berpendapatan kurang RM100,000 (M40) merupakan inisiatif bagi mentransformasikan perkhidmatan TABIKA Jabatan Kemajuan Masyarakat (KEMAS).

Timbalan Menteri Pembangunan Luar Bandar Datuk Seri Abdul Rahman Mohamad berkata, cadangan itu juga bagaimanapun tetap akan mengekalkan TABIKA KEMAS sedia ada, namun pihaknya sedang merangka perubahan bagi memberi pilihan ibu bapa yang berminat dengan bayaran yang tertentu.

“Cadangan ini bagi memberi kemudahan kepada ibu bapa golongan M40 dan ia bukannya satu paksaan , namun memberikan pilihan ibu bapa kepada kanak-kanak berusia empat hingga enam tahun untuk mendapatkan pendidikan awal kanak-kanak.

“Ini baharu diperingkat perbincangan, sekiranya nak dilaksanakan akan dibawa ke peringkat kelulusan kabinet dan seterusnya untuk dibentangkan dalam rang undang-undang dasar,” katanya.

Beliau berkata demikian kepada pemberita selepas menyempurnakan Majlis Penyampaian Sijil Pendidikan Awal Kanak (SPAK) 2020 di Kem Permata Resort, hari ini.

Program yang diadakan membabitkan penyertaan empat buah negeri telah menerima sijil Kursus Sijil Pendidikan Awal Kanak-Kanak (SPAK) disampaikan sendiri oleh Abdul Rahman dengan jumlah 222 orang penerima daripada pelatih calon Pendidik Masyarakat Tabika dari Institut Latihan KEMAS Kuantan Pahang, Terengganu, Melaka dan Kuala Lumpur.

Dalam perkembangan lain, Abdul Rahman berkata, pihaknya turut menyasarkan sebanyak 50 Taman Asuhan Kanak-Kanak (TASKA) akan ditambah menerusi KEMAS di seluruh negara.

Katanya, perancangan itu begitu wajar rentetan sambutan daripada ibu bapa yang menghantar anak-anak lingkungan usia 2 hingga 4 tahun disebabkan yuran yang begitu memuaskan semaksimum RM150 sebulan.

“Sedangkan caj yang dikenakan di perkhidmatan swasta hampir mencecah RM600 bagi seorang kanak-kanak, itu pun dalam tempoh beberapa jam sahaja sedangkan kita murah dan ia cuma hanya seperti sumbangan saja,” katanya.

“Kita akan perkasakan lagi institusi pendidikan awal kanak-kanak ini malah menerusi Pakej Rangsangan Ekonomi kerajaan telah memperuntukkan sebanyak RM23 juta bagi melaksanakan kerja-kerja menaiktaraf membabitkan 10,900
TASKA dan TABIKA KEMAS yang uzur serta mengalami kerosakkan sepanjang tahun ini,” katanya.


Caruman baharu KWSP dikreditkan ke akaun ke akaun 1 bagi tingkatkan simpanan – Mohd Shahar

KUALA LUMPUR 23 Nov – Caruman baharu diterima oleh ahli-ahli Kumpulan Wang Simpanan Pekerja (KWSP) yang membuat pengeluaran dana akan dikreditkan dahulu ke Akaun 1 sepenuhnya hingga keseluruhan jumlah pengeluaran diambil dapat diganti semula, kata Timbalan Menteri Kewangan Mohd Shahar Abdullah.

“Ini adalah usaha kerajaan untuk menambah baik simpanan ahli yang telah membuat pengeluaran melalui skim i-Sinar dan i-Citra untuk meringankan beban ditanggung berikutan impak pandemik COVID-19,” katanya pada sesi soal jawab di Dewan Rakyat hari ini.

Beliau berkata berdasarkan statistik semasa dan mengambil kira pengeluaran skim i-Sinar dan i-Citra, hanya 27 peratus daripada ahli aktif berumur 18 hingga 55 tahun dijangka mempunyai simpanan dalam Akaun 1 melebihi kuantum simpanan asas yang ditetapkan mengikut umur.

Beliau menjawab pertanyaan soalan tambahan oleh Datuk Che Abdullah Mat Nawi (PAS-Tumpat) mengenai usaha kerajaan dalam memastikan simpanan KWSP dalam Akaun 1 mencukupi untuk menampung keperluan asas selepas persaraan.

Sebelum itu, Shahar memberitahu Dewan Rakyat bahawa kerajaan juga terus meneliti kaedah-kaedah lain untuk memastikan Jaringan Keselamatan Sosial persaraan rakyat dapat kembali ke tahap sepatutnya.- BERNAMA


MUFC buntu cari lokasi berlatih

RENTAK persiapan Kelab Bolasepak Melaka United (MUFC) bagi pusingan kedua Liga Super pada Julai depan nyata terjejas apabila sehingga kini belum menemui lokasi sesuai untuk memulakan sesi latihan secara berpasukan.

Pengurus Pasukan, Muhammad Akram Abdullah berkata, skuad Hang Tuah dijadual menjalani latihan berpusat secara kuarantin menggunakan model gelembung sukan (Camp-based Training) dalam masa terdekat, namun faktor ketiadaan lokasi yang boleh menjamin keselamatan pemain dan orang awam menjadi cabaran utama sehingga kini.

Menurutnya, sebelum ini, MUFC bercadang untuk menggunakan kemudahan latihan di Universiti Teknikal Malaysia Melaka (UTeM) sebagai lokasi latihan berikutan kos di institut pengajian tinggi (IPT) itu lebih rendah berbanding penggunaan stadium.

“Fasiliti di UTeM tidak dapat kita gunakan kerana difahamkan terdapat kira-kira 2,000 pelajar masih berada di kolej kediaman dan mereka baru sahaja selesai menjalani isolasi selama 10 hari.

“Selain itu, UTeM juga akan menjadi satu daripada Pusat Pemberian Vaksin (PPV) untuk orang awam di negeri ini dan itu membuatkan aspek kawalan keselamatan dan kesihatan membabitkan pelajar dan pemain MUFC sendiri sukar untuk direncanakan.

“Buat masa ini, kami akan memikirkan cara lain untuk pemain menjalani sesi latihan dengan selesa dan selamat,” katanya kepada Melaka Hari Ini.

Muhammad Akram berkata, disebabkan masalah yang tidak dapat dielakkan, pemain MUFC kini hanya menjalani sesi latihan sendiri mengikut program yang telah disediakan Ketua Jurulatih, Zainal Abidin Hassan sehinggalah keadaan COVID-19 kembali reda.

Pada masa sama, katanya, pihak pengurusan akan terus mencari lokasi dan fasiliti yang sesuai untuk menjalani sesi latihan berpusat secara kuarantin dalam masa terdekat.

“Tidak dinafikan semua yang berlaku membuatkan persiapan kita terganggu. Apapun, kita cuba aturkan Camp-based Training dengan segera selepas merasakan keselamatan pemain terjamin,” katanya lagi.


DUN Pengkalan Batu anjur korban kelompok

PENGKALAN BATU 3 Jun – UMNO Dewan Undangan Negeri (DUN) Pengkalan Batu bakal menganjurkan program korban kelompok pada Hari Raya Aidiladha tahun ini.

Ahli Dewan Undangan Negeri (Adun) Pengkalan Batu Datuk Kalsom Noordin memaklumkan, orang ramai yang berminat boleh menyertai program tersebut pada harga RM800 untuk satu bahagian.

“Sekiranya berminat untuk sertai sila hubungi urusetia di talian +60 17 218 7179 (Encik Asrin); +60 13 268 8889 (Encik Azmi Rizal) atau +60 17 709 0626 (Puan Marsita),” katanya.


Kerajaan tidak lagi saman individu tidak pakai pelitup muka

BAGAN SERAI, 13 September – Tiada lagi saman dikeluarkan terhadap mana-mana individu yang tidak mengenakan pelitup muka di tempat awam susulan pengumuman baru-baru ini.

Timbalan Menteri Kesihatan Datuk Dr. Noor Azmi Ghazali berkata pemakaian pelitup muka di dalam bangunan kini adalah atas pilihan individu yang telah berkuat kuasa minggu lepas.

“Rakyat sudah biasa dan faham tentang kesihatan awam ini dan hampir kepada kehidupan seperti biasa malah sosial dan ekonomi juga telah dibuka dan perkumpulan sudah dibenarkan.

“Jadi kita perlu menjaga diri sendiri dan mengamalkan norma baharu termasuk memakai pelitup muka sekiranya mempunyai simptom COVID-19 dan mengasingkan diri sendiri selain membuat laporan dalam aplikasi MySejahtera,” katanya.

Ahli Parlimen Bagan Serai itu berkata demikian pada sidang media sempena Perbincangan Meja Bulat Yayasan Pulau Orang Utan Bukit Merah (YPOUBM) yang turut dihadiri Ahli Pemegang Amanah yayasan itu Prof Emeritus Datuk Dr. Abdul Latif Mohamad di sini hari ini.

Dr. Noor Azmi berkata orang ramai bagaimanapun digalakkan memakai pelitup muka di tempat sesak dan pemakaian diwajibkan ketika menaiki pengangkutan awam atau berada di fasiliti kesihatan.

Pada 7 Sept lepas, Menteri Kesihatan Khairy Jamaluddin mengumumkan Kementerian Kesihatan (KKM) menetapkan pemakaian pelitup muka di dalam bangunan kini adalah atas pilihan individu namun pemilik premis boleh menentukan sama ada pengunjung wajib memakai pelitup muka atau sebaliknya.

Dalam pada itu, beliau berkata Malaysia sedang menunggu pengisytiharan untuk negara ini memasuki fasa endemik COVID-19 kerana sudah merekodkan jumlah jangkitan kes yang rendah dalam kalangan komuniti ketika ini.

“Kita memasuki fasa peralihan ke endemik sebelum ini disebabkan masih ada kes COVID-19 yang dilaporkan dan ada perkara kita masih kena jaga dan kawal,” katanya.


Bajet 2023: Ibu penerima BKM lahirkan anak terima RM500

Menteri Kewangan Tengku Datuk Seri Zafrul Tengku Abdul Aziz berkata peruntukan sebanyak RM150 juta itu bertujuan meningkatkan kadar kelahiran, di samping mengurangkan masalah kanak-kanak bantut.

“Jadi saya rasa masih sempatlah lagi untuk ambil peluang mendapatkan zuriat pada tahun hadapan. Tapi kenalah ingat bahawa bantuan ini hanya kepada ibu bukannya kepada bapa,” katanya ketika membentangkan Rang Undang-Undang Perbekalan 2023 di Dewan Rakyat di sini hari ini.

Bajet 2023 adalah yang kedua di bawah kerajaan pimpinan Perdana Menteri Datuk Seri Ismail Sabri Yaakob dan yang kedua sejak Rancangan Malaysia Ke-12 (RMK12) dilancarkan pada 27 Sept tahun lepas.

Tengku Zafrul berkata bagi menggalakkan lebih ramai wanita kembali bekerja setelah mengambil tempoh career break (berhenti sementara daripada pekerjaan), kerajaan bercadang untuk mengecualikan cukai pendapatan ke atas pendapatan yang diterima mulai tahun taksiran 2023 hingga tahun taksiran 2028.

“Bagi menangani isu kesihatan mental dan keganasan rumah tangga, Pusat Sokongan Psikososial Setempat akan diperkukuh. Sejumlah RM8 juta disediakan untuk pusat ini berperanan sebagai lokasi intervensi awal serta sesi advokasi psikososial dan kaunseling.

“Kerajaan juga akan terus bekerjasama dengan NGO (pertubuhan bukan kerajaan) dan pusat perlindungan seperti P.S The Children untuk memberi sokongan kepada mangsa,” katanya.

Kerajaan juga katanya akan memperbanyak ujian saringan melalui subsidi ujian mamogram dan program saringan kanser serviks kepada kaum wanita dengan peruntukan RM11 juta.

Beliau berkata pelaksanaan saringan kanser serviks juga akan dirintis menggunakan kaedah baharu ujian saringan PCR yang telah dipelopori oleh Yayasan ROSE dengan kerjasama Universiti Malaya dan Universiti Malaysia Sarawak.

Sementara itu, bagi mendorong lebih ramai wanita meningkatkan kapasiti perniagaan dan menambah baik strategi pemasaran, sejumlah RM235 juta dana pembiayaan tersedia khas untuk wanita di bawah Skim Semarak-Nita BSN, Tekunita TEKUN, DanaNita MARA dan Biz Lady Bank Rakyat.

Bagi terus memperkasakan peranan wanita di peringkat kepimpinan korporat, Suruhanjaya Sekuriti akan memperkenalkan program latihan khas untuk meningkatkan kemahiran wanita, mengenal pasti dan seterusnya menambah bilangan wanita yang layak dilantik sebagai ahli lembaga pengarah.

“Saya percaya parti-parti politik pun sedang giat mengenal pasti serta berazam untuk mencalonkan lebih ramai wakil rakyat wanita untuk PRU (Pilihan Raya Umum) akan datang,” katanya.

Ini katanya, termasuk pembinaan 10 taska KEMAS termasuk tiga projek baharu di Port Dickson, Negeri Sembilan; Limbang, Sarawak dan Pasir Puteh, Kelantan.

“Bagi meringankan beban kewangan ibu bapa, kerajaan juga bersetuju melanjutkan sehingga tahun taksiran 2024 pelepasan cukai sehingga RM3,000 ke atas bayaran yuran taska dan tadika berdaftar,” katanya. – BERNAMA


PNB to probe discrepancies over ex-chief’s qualifications, work experience

KUALA LUMPUR June 19 – Permodalan Nasional Bhd (PNB) has set up an inquiry team to investigate into the alleged discrepancies over the academic qualifications and work experience of its former president and group chief executive (PGCE), Jalil Rasheed.

The country’s largest state-owned fund said the action was related to a statement issued by the Securities Commission Malaysia (SC) yesterday over the submission of information for the appointment of the former PGCE.

“PNB views the public statement with great seriousness and wishes to state that it has established an inquiry team to investigate into this matter.

“An initial response to the SC has been made today, and a more detailed reply will be forwarded to the SC following the completion of the inquiry in the very near term,” it said in a statement.

PNB said it would continue to extend its full co-operation to the SC and any other relevant authorities in relation to the matter, as had been done in all its previous dealings with the regulatory authorities.

Yesterday, the SC said it was recently notified of the discrepancies in the PNB’s submission of information in relation to its former PGCE’s academic qualifications and work experience.

“The SC had sought clarification from relevant parties regarding these discrepancies. PNB’s response to the SC’s enquiries is still pending,” it said.


Gunakan kuasa memilih dengan bijak

AYER KEROH 11 Oktober – Rakyat diingatkan supaya memilih dengan bijak bagi memastikan kerajaan akan mentadbir negara selepas Pilihan Raya Umum ke-15 (PRU-15) bukan sahaja cekap sebaliknya mampu terus memacu pertumbuhan ekonomi.

Ketua Menteri Datuk Seri Utama Sulaiman Md Ali berkata, PRU-15 tidak lama lagi adalah peluang terbaik buat rakyat untuk menentukan siapa, kerajaan yang akan datang.

“Jadi hari ini kuasa penuh ditangan rakyat Malaysia. Kalau hendak pilih sesebuah kerajaan, pilih betul-betul jangan pilih ini sikit dan ini sikit.

“Saya bimbang kali ini akan jadi seperti dahulu. Kalau jadi seperti dahulu maka hilanglah kepercayaan pelabur untuk datang ke Malaysia begitu juga Melaka,” katanya pada sidang media selepas Majlis Pentauliahan Peguam Syarie Melaka 2022, di sini, hari ini.

Hadir sama, Exco Hal Ehwal Wanita Pembangunan Keluarga dan Kebajikan negeri, Datuk Kalsom Noordin dan Ketua Hakim Syarie Mahkamah Syariah Melaka Datuk Mohd Nadzri Abdul Rahman.

Sulaiman berkata, berikutan ketidakstabilan politik selepas PRU-14 ramai pelabur menangguhkan hasrat untuk ke Malaysia termasuk Melaka, sekali gus menjejaskan pertumbuhan ekonomi.

“Pilihlah kerajaan yang boleh memajukan lagi negeri. Kalau dahulu kata kerajaan pintu belakang, kerajaan tebuk atap, sudah tiada lagi. Saya hairan kali ini pembangkang tidak mahu,” katanya.


PKP penuh: ‘Promosi ‘Kaw Kaw’ bantu kilang kekal operasi

AYER KEROH 4 Jun – Pendekatan menggunakan kaedah promosi besar-besaran antara strategi utama bagi memastikan produk industri makanan berjaya dipasarkan seluruh negara.

Ketua Pegawai Operasi Mamee-Double Decker (M) Berhad, Datuk Gary Choo Kok Sen berkata, biarpun industri itu dibenar operasi dalam tempoh Perintah Kawalan Pergerakan (PKP) Penuh pihaknya terpaksa melaksanakan kaedah terbabit supaya tidak mengganggu keuntungan yang diterima.

Jelasnya, pihaknya menjalankan kempen ‘Promosi Kaw Kaw’ bagi setiap produknya untuk dipasarkan ke setiap pasar raya dan kedai-kedai terpilih di negara ini.

Ujarnya, semasa PKP penuh keuntungan syarikatnya juga mengalami sedikit penurunan berbeza dengan PKP 1.0 yang mana telah memperoleh keuntungan sehingga lima kali ganda ketika itu.

“Bagaimanapun dalam tempoh ini kami tidak mengalami kesukaran bagi mendapatkan barangan mentah dari dalam negeri berbeza seperti PKP 1.0 menyebabkan kami terpaksa mengambil bekalan dari negara lain seperti China dan India.

“Keadaan kali ini juga sedikit berbeza kerana setakat ini kita lebih menggunakan operasi mesin berbanding sebelum ini, disebabkan kurangnya tenaga buruh luar yang sebelum ini bekerja dan telah mengalami pengurangan kira-kira 10 peratus tenaga yang diperlukan.

“Selain itu, pekerja yang kekal kita terpaksa memastikan mereka mampu bekerja dengan ‘multitasking’ dengan membayar gaji berganda kepada mereka,” katanya kepada Melaka Hari Ini.

“Dalam tempoh ini semua kakitangan pejabat telah diarah Bekerja Dari Rumah (BDR) dan hanya separuh tenaga kerja diperlukan ketika ini kerana menjalankan operasi pengilangan dengan menggunakan mesin.

“Malah, setiap ruangan yang ada telah dijalankan kerja-kerja sanitasi berkala bagi memastikan kawasan perkilangan selamat dan terhindar dari wabak itu,” katanya.


‘Atuk’ berbasikal 2,500km bawa mesej merdeka

ALOR GAJAH 14 Ogos – Pernah hampir pengsan kerana kehabisan air ketika berkayuh tidak menghalang dua warga emas untuk meneruskan misi kayuhan merdeka sempena bulan kemerdekaan ke-65 tahun ini.

Dua sekawan, Ishak Mohamad, 60, dan Md Nasir Ahmad, 63 memilih untuk berbasikal sejauh 2,500 kilometer (km) bermula hari ini dalam misi membawa mesej kemerdekaan kepada orang ramai.

Menurut Ishak, walaupun sudah memasuki usia emas, ia bukan penghalang untuk mereka meneruskan misi itu demi membakar api semangat kepada anak muda masa kini menghayati pengorbanan pejuang terdahulu.

“Antara lokasi yang akan kami singgahi termasuklah sekolah, kolej, kawasan tumpua awam dan tempat bersejarah bagi menyampaikan mesej merdeka kepada orang ramai,” katanya ketika ditemui pemberita di Taman Sri Naning, hari ini.

“Antara cabaran paling sukar ialah berkayuh di Bukit Meratong, Dabong Kelantan yang hanya berjarak 4km tetapi cukup mencabar kerana terpaksa mendaki bukit.

“Pernah suatu ketika kami hadapi situasi tiada air dan terpaksa meminta air kelapa daripada orang kampung. Mujurlah ramai yang prihatin dan membantu kami,” katanya.

Katanya, lokasi pertama yang akan disinggahi ialah di Sungai Buloh dan seterusnya akan bergerak bergerak ke Perak sehinggalah dijangka ke Selatan Thailand.


Pemilik kedai motosikal dipercayai maut akibat ditikam

AYER KEROH 22 Feb – Seorang pemilik kedai motosikal maut dipercayai ditikam dengan sebilah pisau oleh seorang lelaki di premis itu yang terletak di Titi Serong, Tanjung Piandang petang semalam.

Ketua Jabatan Siasatan Jenayah Perak Datuk Anuar Othman berkata suspek berusia 52 tahun itu kemudian menyerah diri di Balai Polis Simpang Lima selepas kejadian pada kira-kira pukul 2.45 petang.

“Soal siasat awal mendapati punca kejadian berlaku kerana suspek tidak berpuas hati ke atas mangsa dan menuduh mangsa telah menukar beberapa komponen motosikal miliknya pada tiga minggu lepas,” katanya dalam kenyataan di sini malam tadi.

Beliau berkata mangsa telah disahkan meninggal dunia semasa menerima rawatan di Hospital Parit Buntar dan kes disiasat di bawah Seksyen 302 Kanun Keseksaan kerana membunuh.


Johor pinda hari kelepasan am kepada 4 Mei

JOHOR BAHRU, 2 Mei – Kerajaan negeri Johor bersetuju meminda cuti hari kelepasan am (Cuti Khas Peristiwa) bagi negeri ini dari tarikh asal hari ini kepada Rabu (4 Mei).

Menteri Besar Johor Datuk Onn Hafiz Ghazi berkata keputusan itu dibuat setelah mengambil kira Hari Raya yang jatuh pada hari ini.

“Keputusan pengisytiharan Cuti Khas Peristiwa ini adalah selaras dengan peruntukan kuasa yang diberikan di bawah Seksyen 9(1) Akta Hari Kelepasan Am 1951 (Akta 369),” katanya dalam hantaran di laman Facebooknya hari ini.

Malam tadi, Penyimpan Mohor Besar Raja-Raja Tan Sri Syed Danial Syed Ahmad mengumumkan umat Islam di Malaysia akan menyambut Hari Raya hari ini.


Sekolah Henry Gurney jadi kawasan PKPD

KUALA LUMPUR 4 Mac. – Kerajaan memutuskan Perintah Kawalan Pergerakan Diperketatkan dilaksanakan di sekolah Henry Gurney Telok Mas, Melaka mulai 6 Mac hingga 19 Mac ini ekoran peningkatan kes positif COVID-19 di pusat itu.

Menteri Keselamatan (Pertahanan), Datuk Seri Ismail Sabri Yaakob berkata, perkara itu susulan Kementerian Kesihatan (KKM) melaporkan 152 warga sekolah itu didapati positif wabak itu setakat semalam melibatkan lima kakitangan, lapan ahli keluarga mereka dan 139 tahanan.

Beliau berkata pelaksanaan PKPD ini untuk memudahkan KKM melaksanakan saringan secara bersasar ke atas semua penghuni yang terlibat serta mengawal penularan jangkitan
dalam komuniti.


Peniaga rayu luluskan segera Bazar Aidilfitri Klebang

BANDA HILIR 6 Mac – Lebih 200 peniaga yang akan berniaga di Bazar Aidilfitri Klebang memohon agar kebenaran dan lesen penganjuran bazar dapat diberikan dalam tempoh terdekat.

Presiden Persatuan Peniaga Peniaga Melayu Bazaar Melaka (PPMBM) Wahi Anwar Muhammad Ilmi berkata, ia amat penting bagi memudahkan peniaga yang terbabit membuat persiapan membawa masuk stok barangan jualan memandangkan umat Islam akan menyambut ramadan kira-kira 17 hari lagi.

“Saya dimaklumkan lokasi lain seperti Bazaar Aidilfitri Jalan Hang Tuah dan MITC, Ayer Keroh mereka sudah diberikan kebenaran dan lesen penganjuran tetapi untuk penganjur di Klebang, belum menerima apa-apa meskipun sudah mendapat kelulusan daripada Japerun.

“Ia seakan-akan peniaga di Klebang ini macam dianak tirikan, sedangkan kawasan lain sudah selesai dan mereka sudah boleh memulakan persiapan untuk berniaga,” katanya pada sidang media di sebuah hotel di Banda Hilir, malam tadi.

Menurutnya, dia yang mewakili peniaga tidak menolak kemungkinan hal itu berikutan beberapa dakwaan yang dibangkit dengan mengatakan penganjuran bazar di tapak itu mendapat tentangan beberapa pihak termasuk penduduk di taman perumahan berhampiran.

“Peniaga sebelum ini difahamkan ada dakwaan mengatakan penduduk taman perumahan berhampiran tidak setuju dengan alasan kesesakan lalu lintas, penganjur sudah pun mendapat persetujuan menerusi pengerusi komuniti penduduk malah 45 daripada 63 pemilik kedai di kawasan itu juga memberi sokongan kepada penganjuran. Jadi tiada isu lagi.

“Sekarang ini bukan waktu yang sesuai untuk peniaga bertukar lokasi misalnya di pesisir pantai Klebang seperti tahun 2021. Jika mahu pindahkan lokasi ia perlu dimaklumkan tiga bulan awal atau untuk penganjuran tahun hadapan,” katanya.

Sementara itu, peniaga bazar, Wan Mohd Zamani Wan Mohd Najit, 44, berkata, pada kebiasaan dua minggu sebelum bazar bermula apabila sudah mendapat kebenaran dan lesen, peniaga sudah mula membuat persiapan dengan mengambil stok barang jualan tetapi pada tahun ini mereka kebingungan.

“Kemelut yang berlaku sekarang ini seperti tidak masuk akal. Kami peniaga bukan keluarkan modal RM2,000 atau RM3,000 sebaliknyaa cecah puluh ribu. Untuk membawa masuk barang kami kena tengok lokasi juga sama ada senang diakses atau sebaliknya.

“Jadi saya amat berharap pihak yang berkaitan membuat dan mengambil keputusan yang terbaik selain dapat mengekalkan tapak dilokasi sama dan lesen penganjuran dikeluarkan dalam kadar segera,” katanya.

Peniaga dan pemilik kedai di kawasan itu pula, Norsilla Imran, 34, berkata, dia tiada halangan sekiranya Bazar Aidilfitri Klebang, dibuat di situ, seperti tahun lalu kerana secara tidak langsung akan meningkatkan jualan tudung yang diusahakannya.

“Kawasan di situ tidaklah ramai pengunjung pada hari biasa tetapi dengan adanya bazar, ia akan menjadi tumpuan ramai malah secara tidak langsung kami peniaga di bangunan rumah kedai dapat tempias apabila jualan turut meningkat,” katanya.


TMM2024: Melaka sasar RM30 juta daripada pelancong Timur Tengah

AYER KEROH 8 Mei – Melaka menyasarkan kehadiran 21,000 pelancong dari Timur Tengah pada tahun hadapan bersempena Tahun Melawat Melaka 2024 (TMM2024), kata Exco Pelancongan, Warisan, Seni dan Budaya, Datuk Abdul Razak Abdul Rahman.

Beliau berkata, jumlah itu meningkat berbanding 15,000 pelancong sebelum ini, yang mana ia diunjur hasil kejayaan Persatuan Ejen-ejen Pelancongan dan Pengembaraan Malaysia (MATTA) Melaka memeterai memorandum persefahaman (MoU) bersama empat agensi pelancongan dari Timur Tengah.

“Perjanjian MoU yang dimeterai bertujuan meningkatkan kerjasama dan memperluaskan jaringan pemasaran pelancongan antara ahli MATTA dengan agensi pelancongan dari Timur Tengah.

“Melaka akan menjadi destinasi pilihan utama pelancongan dalam kalangan pelancong Timur Tengah khususnya bagi pelancongan kesihatan, rekreasi, ekopelancongan dan bulan madu,” katanya.

Beliau berkata demikian pada sidang media selepas Majlis Melaka Menandatangani Kerjasama Pelancongan Bersama Agensi Pelancongan Dari Timur Tengah di Pejabat Bahagian Promosi Pelancongan (BPP), Kota Cemerlang di sini hari ini.

“Menerusi MoU ini juga, Melaka bakal menjadi destinasi baharu buat pelancong Timur Tengah kerana kebiasaan mereka ke Malaysia hanya bertumpu ke Kuala Lumpur, Pulau Langkawi dan Pulau Pinang.


PM Anwar akan galas amanah penuh tawaduk dan tanggungjawab

“Amanah akan digalas dengan penuh tawaduk dan bertanggungjawab. Tugas berat ini akan saya pikul berpandukan kehendak dan nurani rakyat bersama pasukan,” katanya.

Anwar, 75, hari ini mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri ke-10 berlangsung di Dewan Singgahsana Kecil, Istana Negara, di sini, pada pukul 5.06 petang.

Pilihan Raya Umum ke-15 pada 19 Nov menyaksikan keputusan PH memperoleh 82 kerusi; PN 73 kerusi; BN (30); GPS (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Menjunjung titah Yang di-Pertuan Agong agar parti dan gabungan politik mempertimbangkan penubuhan kerajaan perpaduan bagi mengakhiri kemelut pembentukan kerajaan pasca-PRU15, akhirnya hasil rundingan antara parti bersetuju dan menyokong pembentukan kerajaan perpaduan yang diterajui PH. – BERNAMA


Covid-19: Lima kes baharu dicatat hari ini, tiga dalam negara, dua import

PUTRAJAYA 27 Ogos – Kes positif Covid-19 hari ini terus mencatatkan satu angka dengan hanya lima kes baharu, tiga daripadanya adalah penularan dalam negara, manakala dua lagi adalah kes import.

Ketua Pengarah Kesihatan Tan Sri Dr Noor Hisham Abdullah berkata bagi tiga kes penularan dalam negara itu, ia melibatkan tiga warga tempatan iaitu dua kes saringan pra-pembedahan di Hospital Angkatan Tentera Kem Terendak dan satu kes saringan bergejala di hospital yang sama.

“Dua kes import pula dilaporkan di Selangor, yang mendapat jangkitan di luar negara iaitu Filipina dan Mesir, juga melibatkan warganegara,” katanya dalam sidang media mengenai perkembangan COVID-19 di sini hari ini.

Katanya, terdapat 16 kes yang telah pulih daripada COVID-19 pada hari ini, yang membawa kepada jumlah kumulatif kes yang telah pulih sepenuhnya adalah sebanyak 8,994 kes (96.8 peratus daripada jumlah keseluruhan kes).

“Sehingga kini, terdapat lapan lapan kes positif COVID-19 yang sedang dirawat di Unit Rawatan Rapi (ICU), di mana enam enam kes memerlukan bantuan pernafasan,” katanya.

Dr Noor Hisham berkata tiada pertambahan kes kematian berkaitan COVID-19 dilaporkan hari ini, justeru, jumlah kumulatif kes kematian COVID-19 di Malaysia adalah kekal sebanyak 125 kes iaitu 1.34 peratus daripada jumlah keseluruhan kes.

Mengulas lebih lanjut mengenai Kluster Tawar, beliau berkata memandangkan tiada kes baharu yang dilaporkan pada hari ini, jumlah kes positif COVID-19 kekal sebanyak 73 kes.


Pencemaran akibatkan empat Loji Rawatan Air Sungai Selangor dihenti tugas

Pencemaran sumber air mentah itu dikesan pada pukul 2 pagi tadi dan menyebabkan henti tugas Loji Rawatan Air Sungai Selangor Fasa 1, Fasa 2, Fasa 3 dan Rantau Panjang.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata bagi proses pencairan dan ‘flushing’ bahan pencemaran yang terdapat di dalam Sungai Selangor, tindakan segera telah dilakukan dengan melepaskan air secara graviti dari HORAS 600 dengan kapasiti 285 juta liter sehari dan pelepasan air mentah dari empangan sebanyak 800 juta liter sehari.

Beliau berkata Lembaga Urus Air Selangor telah melepaskan air mentah melalui operasi pengepaman kolam KL Larut dengan kapasiti 336 juta liter sehari untuk tujuan yang sama.

“Henti tugas keempat-empat loji ini telah menyebabkan gangguan bekalan air tidak berjadual di Wilayah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat,” katanya dalam kenyataan hari ini.

Sementara itu, Elina berkata pemulihan insiden henti tugas separa LRA SSP1 berikutan paip air terawat pecah telah mencapai kadar 80 peratus, setakat pukul 2 pagi tadi.

Bagaimanapun, berikutan insiden pencemaran bau itu melibatkan loji yang sama, maka pemulihan kawasan tersebut tidak dapat dilaksanakan mengikut jadual yang diumumkan pada 18 Okt.

Air Selangor menyediakan bantuan bekalan air dengan mengerakkan lori-lori tangki ke kawasan terjejas dengan keutamaan kepada premis-premis kritikal seperti hospital dan pusat dialisis.

Maklumat gangguan bekalan air tidak berjadual ini akan dimaklumkan dari semasa ke semasa menerusi semua medium komunikasi Air Selangor termasuk Twitter, Facebook, Instagram, aplikasi Air Selangor dan laman web rasminya www.airselangor.com. – BERNAMA


SKM Melaka perkasakan ‘Pak Tani’

AYER LIMAU 6 Mac – Berhujan dan berpanas itu sudah menjadi resam ‘pak tani’ yang tidak kenal erti penat atau lelah membanting tulang dalam memastikan kebun yang diusahakan bukan sekadar hijau, sebaliknya mengeluarkan hasil berkualiti tinggi.

Sebelum ini ada mengatakan bertani tidak akan maju atau sudah mahu kaya, tetapi kini tanggapan itu sudah tidak lagi sesuai kerana ramai yang sudah berjaya dan meraih hasil lumayan dengan berjasa kepada tanah.

Bagi Ady Irwan Samsudin, dia mahu membina empayar lebih besar dalam bidang pertanian dan impiannya itu mendapat perhatian daripada Suruhanjaya Koperasi Malaysia (SKM) tampil menghulurkan geran berjumlah RM75,000 kepada koperasi Usahasama Tani Melaka Berhad ditubuhkan pada 18 Ogos 2021.

Dia yang juga Pengerusi koperasi Usahasama Tani Melaka Berhad berkata, menggunakan geran daripada SKM dan modal syer 20 ahli dia mengusahakan tanaman cili Sakata 461 menggunakan teknik fertigasi gantung.

“Alhamdulillah menggunakan modal terkumpul kami kini memiliki 1,400 polibeg cili. Proses menanam bermula November lalu dan setakat ini proses menuai sudah dilakukan sebanyak tiga kali.

“Insya-Allah dengan prosedur operasi Standard (SOP) penjagaan, pembajaan dan meracun yang betul kami jangka akan dapat hasil sekitar enam hingga lapan tan sepanjang musim ini.

“Setakat ini harga jualan bagi peringkat kebun adalah sekitar RM10 ke RM11, paras ini boleh dianggap selesa dan berbaloi,” katanya ketika ditemui di kebun yang diusahakan di Kampung Paya Lebar, Ramuan China Besar, Masjid Tanah, di sini, baru-baru ini.

“Bila ada masalah ramai boleh berikan pandangan dan idea. Lebih bagus kerana mudah untuk dapatkan bantuan daripada jabatan dan agensi kerajaan berkenaan.

Tidak mahu selesa dengan mengharapkan hasil tuaian cili semata-mata dia bersama ahli koperasi melakukan aktiviti Penyelidikan dan Pembangunan (R&D) untuk menghasilkan produk hiliran seperti sambal hijau, sambal merah dan sambal ikan bilis.

“Jika tiada aral melintang kami akan pasarkan produk hiliran ini. Setakat ini sambal ikan bilis dipasarkan mendapat sambutan yang amat menggalakkan,” katanya.


Taburan hujan tinggi punca runtuhan kuari di Simpang Pulai

IPOH, 8 Mac – Taburan hujan yang tinggi sejak dua minggu lalu merupakan antara punca berlakunya runtuhan kuari sehingga menyebabkan dua mangsa dikhuatiri tertimbus di Keramat Pulai, Jalan Simpang Pulai-Cameron Highlands, di sini pagi tadi.

Pengarah Jabatan Mineral dan Geosains (JMG) Perak Datuk Ahmad Zukni Ahmad Khalil berkata kuari di kawasan berkenaan merupakan antara kuari yang paling aktif beroperasi di Simpang Pulai.

“Batu kapur mengandungi kalsium karbonat yang mudah larut apabila terkena air dan mengakibatkan terbentuknya rongga pada batuan terbabit. Ini menyebabkan struktur batuan berkenaan lemah dan berlakunya kegagalan muka cerun seterusnya batu boleh runtuh,” katanya ketika dihubungi hari ini.

“Peranan JMG di lokasi kejadian adalah untuk memantau keadaan di cerun runtuhan bagi memastikan ia selamat dimasuki oleh pasukan penyelamat untuk melakukan operasi mencari dan menyelamat,” jelasnya.

Dua mangsa yang dipercayai tertimbus dalam kejadian itu dikenali sebagai Kheow Loo Siew Soon, 49, dan Itam Lasoh, 43, manakala dua mangsa mengalami kecederaan iaitu Mohd Razli Suhaimi, 35, mengalami patah tulang kaki serta Pan Tam, 38, yang hanya cedera ringan.

Ketua Polis Perak Datuk Mior Faridalathrash Wahid dilaporkan berkata operasi mencari dan menyelamat dua mangsa yang dikhuatiri tertimbus di bawah runtuhan kuari itu ditangguhkan petang ini berikutan pergerakan tanah masih dikesan berlaku di sekitar kawasan runtuhan batu, selain keadaan faktor cuaca yang tidak mengizinkan.- BERNAMA


Pelancongan pantai di Melaka akan kembali rancak

PANTAI KUNDOR 29 Oktober – Pelancongan pantai peranginan di Melaka dijangka kembali rancak bermula 2023 susulan pelbagai perancangan dan strategi sedang dirangka Kerajaan Negeri.

Exco Pelancongan, Warisan dan Kebudayaan negeri Datuk Muhammad Jailani Khamis berkata, perancangan itu akan memfokuskan kepada tiga pantai utama di Melaka iaitu Pengkalan Balak, Pantai Puteri dan Pantai Siring.

“Kita percaya melalui perancangan yang dirangka ini, aktiviti laut di Melaka akan lebih rancak lima kali ganda daripada apa yang ada sekarang,” katanya pada sidang media selepas mewakili Ketua Menteri Datuk Seri Utama Sulaiman Md Ali merasmikan Melaka By The Sea Carnival 2022 di Pantai Puteri, di sini, hari ini.

Hadir sama, Ahli Dewan Undangan Negeri (Adun) Pantai Kundor Tuminah Kadi; Pengurus Besar Bahagian Promosi Pelancongan (BPP) Melaka Sa’ari Basiron dan Pengarah Kementerian Pelancongan, Seni dan Budaya (MOTAC) Melaka Jay Yeow.

Melaka By The Sea Carnival 2022 merupakan acara julung kali diadakan di negeri ini dengan kerjasama BPP dan MOTAC selain turut mendapat sokongan agensi-agensi kerajaan dan badan bukan kerajaan (NGO).

Antara program yang diadakan ialah Muay Thai Championship, BMX Bike Challenge, Mr. Tourism Melaka, Tug of War, Beach Volleyball Championship, Melaka By The Sea Fun Run, Arm Wrestling dan Tarik Perahu Competition.

Turut diadakan Melaka By The Sea Concert yang dimeriahkan dengan kehadiran penyanyi tersohor tanah air seperti Ella, Joey BPR dan lain-lain lagi.

Dalam perkembangan lain, Muhammad Jailani memaklumkan jumlah kedatangan pelancong ke negeri ini setakat Oktober tahun ini sudah melebihi empat juta orang.

Beliau percaya, dengan pelbagai promosi dan galakan pelancongan yang dilaksanakan sehingga hujung tahun ini, Melaka bukan sahaja mampu mencapai sasaran 5.6 juta pelancong, bahkan ia mungkin melebihi daripada sasaran.


Lebih 800,000 penjawat awam sumbang kepada Tabung Amanah Bencana

PUTRAJAYA, 1 Jun – Lebih 800,000 penjawat awam bersolidariti  dalam mendepani pandemik COVID-19 dengan menyumbang kepada Akaun Amanah Bencana bagi tempoh tiga bulan melalui pengurangan elaun berdasarkan gred perkhidmatan.

Ketua Setiausaha Negara Tan Sri Mohd Zuki Ali yang mengumumkan perkara berkenaan hari ini berkata sumbangan daripada penjawat awam terbabit yang tidak melibatkan petugas barisan hadapan serta penjawat awam Gred 1 hingga Gred 28 itu, dianggarkan berjumlah lebih RM30 juta.

“Sebahagian Imbuhan Tetap Keraian (ITK) bagi pengurusan tertinggi dan Gred 44 hingga Gred 56, serta Imbuhan Tetap Khidmat Awam (ITKA) bagi Gred 29 hingga Gred 41 yang dinikmati oleh penjawat awam pada masa kini akan disumbangkan kepada Akaun Amanah Bencana,” katanya.

Penetapan sumbangan berdasarkan gred perkhidmatan itu adalah 50 peratus bagi Jawatan Utama Sektor Awam (JUSA) A ke atas, JUSA B sebanyak 20 peratus, JUSA C sebanyak 10 peratus, Gred 44 hingga 56 sebanyak lima peratus melibatkan ITK, manakala RM10 daripada ITKA bagi Gred 29 hingga 41.

“Sumbangan ini adalah tanda kebersamaan para penjawat awam dalam menyokong usaha kerajaan bagi memerangi dan melandaikan keluk jangkitan pandemik COVID-19 di negara kita.

Semalam, Perdana Menteri Tan Sri Muhyiddin Yassin mengumumkan Program Strategik Memperkasa Rakyat dan Ekonomi Tambahan bernilai RM40 bilion sebagai tambahan kepada program-program terdahulu.

Muhyiddin turut mengumumkan setiap menteri dan timbalan menteri tidak akan mengambil gaji selama tiga bulan mulai Jun yang mana gaji tidak diambil itu disumbangkan ke dalam Akaun Amanah Bencana sebagai membiayai perbelanjaan berkaitan COVID-19.

“Marilah kita meneruskan ikhtiar dan meningkatkan komitmen dalam memberikan penyampaian perkhidmatan yang terbaik kepada rakyat dan negara serta membantu memastikan kita berjaya mengharungi tempoh yang mencabar ini,” kata Mohd Zuki.- BERNAMA


Hab keusahawanan di tepi Sungai Melaka bakal dibangunkan

BANDARAYA MELAKA 20 Mac – Sebuah pusat keusahawanan berkonsepkan ‘modern dan trendy’ yang diberi nama Hab Keusahawanan Morten Walk bakal dibangunkan di Kampung Morten, di sini.

Projek yang dikendalikan UDA Holdings Berhad (UDA) bernilai RM8 juta itu akan dibangunkan di kawasan berhampiran Sungai Melaka di atas tanah berkeluasan 1.67 hektar dan dijangka beroperasi Oktober depan.

ILUSTRASI Hab Keusahawan Morten Walk di Kampung Morten. Foto: MR. AzliDengan menyediakan 100 ruang sewaan untuk usahawan meliputi lot berbentuk kabin dan lot promosi untuk perniagaan termasuk makanan, minuman, fesyen, aksesori, kedai pelbagai dan kedai teknologi maklumat (IT).

Pembangunan itu turut dilengkapi satu unit dewan serba guna yang boleh menempatkan sekitar 500 orang dan 11 kemudahan tambahan seperti ruang seni dan kebudayaan serta pusat riadah kanak-kanak.

Majlis pecah tanah itu telah disempurnakan Menteri Pembangunan Usahawan dan Koperasi Datuk Seri Dr. Wan Junaidi Tuanku Jaafar, di sini, hari ini.

Wan Junaidi dalam ucapannya mengharapkan pembangunan hab keusahawanan itu dapat memperkukuhkan sosioekonomi rakyat dengan mewujudkan rantaian keusahawanan di kawasan berkenaan dan secara tidak langsung menggalakkan usahawan setempat mengembangkan perniagaan masing-masing.

“Saya ingin melihat usahawan tempatan khususnya usahawan Bumiputera merebut peluang ini dan berniaga di tempat yang lebih menarik dan kondusif dalam usaha meningkatkan taraf perniagaan masing-masing,” katanya.

Dalam majlis sama, Wan Junaidi turut menyampaikan replika cek bernilai RM1.312 juta kepada lima usahawan Bank Rakyat di Melaka yang baru diluluskan pembiayaan iaitu G-Force Security Service Sdn Bhd, R And H Resources, Adanshi Enterprise, Top Liner Enterprise dan Rahayu Mohd Yunus.

Untuk rekod, Bank Rakyat telah membantu 302 usahawan perusahaan kecil dan sederhana (PKS) dan Mikro di Melaka menerusi pembiayaan berjumlah RM11.95 juta.

Bank Rakyat juga meluluskan bantuan kepada 118 usahawan PKS dan Mikro yang terjejas dengan pandemik Covid-19 di negeri Melaka berjumlah RM9.48 juta bagi membolehkan mereka mengekalkan kelangsungan perniagaan.


Belanjawan 2021: Sokongan bukti kematangan Ahli Parlimen – PM

KUALA LUMPUR, 26 Nov (Bernama) — Sokongan kepada Belanjawan 2021 sehingga diluluskan di peringkat dasar hari ini membuktikan kematangan ahli Parlimen dalam membuat keputusan penting dengan meletakkan kebajikan, keselamatan nyawa dan kesejahteraan rakyat sebagai  keutamaan, mendahului perkara-perkara lain, kata Tan Sri Muhyiddin Yassin.

Perdana Menteri  berkata sokongan terhadap belanjawan terbesar dan sangat penting kepada negara itu membolehkan kerajaan melaksanakan segala perancangan perbelanjaan untuk tahun depan dengan teratur dan lancar.

“Alhamdulillah, saya bersyukur kerana Belanjawan 2021 telahpun diluluskan Dewan Rakyat hari ini. Saya ingin merakamkan ucapan terima kasih kepada semua ahli Parlimen, terutamanya ahli Parlimen Perikatan Nasional (PN), Barisan Nasional (BN), Gabungan Parti Sarawak (GPS) dan Parti Bersatu Sabah (PBS),” katanya dalam kenyataan hari ini.

Selepas dua minggu dibahas dan melalui empat hari proses penggulungan oleh setiap kementerian, Rang Undang-Undang Perbekalan 2021 (Belanjawan 2021) diluluskan di peringkat dasar hari ini.

Rang undang-undang itu diluluskan dengan suara majoriti selepas permohonan beberapa ahli Parlimen untuk undi belah bahagian tidak berjaya apabila hanya 13 ahli Parlimen yang bangun, kurang daripada jumlah diperlukan iaitu 15 orang.


Buruh Indonesia maut ditetak, polis tahan rakan senegaranya

KUANTAN, 17 Mei – Polis menahan seorang lelaki warga Indonesia yang disyaki menetak seorang buruh dengan parang sehingga maut, selepas dikatakan mengamuk di rumah kongsi di Kampung Semangat, Pekan, dekat sini semalam.

Ketua Polis Daerah Pekan Supt Mohd Zaidi Mat Zin berkata kejadian berlaku pada kira-kira pukul 2.30 pagi semasa buruh yang juga warga Indonesia hanya dikenali sebagai Selamet, 45, hendak ke tandas di luar rumah kongsi itu.

“Suspek didakwa muncul secara tiba-tiba dalam keadaan mengamuk dan terus menetak mangsa beberapa kali termasuk di leher, dahi, dagu dan bahu selain turut menyebabkan telinga kanan mangsa putus sebelum meninggalkan lokasi kejadian,” katanya menerusi kenyataan di sini hari ini.

Beliau berkata siasatan awal mendapati abang mangsa yang tinggal di situ, melihat suspek mundar-mandir dengan membawa parang kira-kira 30 minit sebelum kejadian, namun suspek kemudiannya dilihat balik semula ke rumahnya yang terletak kira-kira 50 meter dari rumah didiami mangsa.

Menurutnya suspek yang berusia 32 tahun berjaya ditahan semasa berada di tepi Jalan Pekan-Kuantan berhampiran Kampung Ubai, Kuantan pada 7.30 pagi semalam, yang kemudiannya membawa kepada penemuan parang yang dipercayai digunakan dalam kejadian itu.

Beliau berkata mayat dibawa ke Hospital Pekan untuk bedah siasat, dan kes sedang disiasat mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.


Ambil kira kelestarian bumi dalam rancangan pembangunan, sosioekonomi MUHYIDDIN

KUALA LUMPUR 25 Mac. – Malaysia perlu memberi fokus kepada kelestarian bumi dalam aspek perancangan pembangunan fizikal mahupun sosioekonomi agar mendatangkan impak positif kepada rakyat dan alam sekitar, kata Perdana Menteri Tan Sri Muhyiddin Yassin.

Sekretariat Majlis Air Negara (MAN) Kementerian Alam Sekitar dan Air (KASA) dalam kenyataan berkata perkara itu dinyatakan Muhyiddin ketika mempengerusikan Mesyuarat Kedua MAN 2021 secara maya, hari ini.

Menurut kenyataan itu, dalam mesyuarat tersebut perdana menteri menyarankan supaya inisiatif pengebilan bersepadu oleh Indah Water Konsortium Sdn Bhd (IWK) dilaksanakan bagi negeri-negeri yang telah memberikan persetujuan.

Berkaitan dengan ini juga, Kerajaan Negeri Johor telah menyatakan persetujuan untuk IWK mengambil alih perkhidmatan pembetungan di Majlis Bandaraya Johor Bahru dan Majlis Perbandaran Pasir Gudang,” menurut kenyataan itu.

Selain itu, perdana menteri juga memohon agar KASA menjalankan sesi libat urus berkaitan cadangan penggunaan kadar minimum aliran ekologi/alam sekitar dalam pengurusan sungai di Malaysia dengan negeri untuk memberi penerangan pelaksanaan cadangan itu.

Mesyuarat itu juga telah membuat keputusan penting iaitu agar semua negeri mengguna pakai Garis Panduan JPS 1/97 Kawalan Hakisan Berikutan Pembangunan di Kawasan Pantai dan Pelan Pengurusan Pantai Bersepadu (ISPM) berikutan kejadian hakisan pantai dan sungai yang berlaku disebabkan aktiviti mengorek pasir.

“Program Denai Sungai Kebangsaan (DSK) juga disambut baik oleh semua negeri dan kementerian yang terlibat dalam usaha untuk mengurangkan pencemaran sungai,” katanya.

Sebanyak enam kertas cadangan dan tiga kertas makluman telah dibentangkan pada mesyuarat yang dihadiri menteri Kabinet, Menteri Besar, Ketua Menteri dan ketua jabatan serta agensi yang berkaitan.


Taburan bunga, dijamu manisan tanda kesyukuran ketibaan jemaah Malaysia di Makkah

Ia merupakan momen yang akan menjadi kenangan manis buat kumpulan pertama jemaah haji Malaysia yang tiba di Makkah malam tadi dan diberikan sambutan meriah di bangunan Abraj Al Janadriyah yang merupakan ibu pejabat Lembaga Tabung Haji (TH) serta hotel penginapan jemaah di Tanah Suci.

Ketua Rombongan Haji Malaysia Datuk Seri Syed Saleh Syed Abdul Rahman berkata ketibaan seramai 295 jemaah itu disambut meriah, bukan sahaja oleh pihak pengurusan Lembaga TH tetapi juga Syarikat Tewafah Asia Tenggara yang terlibat secara langsung dalam pergerakan jemaah haji Malaysia.

“Kesemua jemaah ini merupakan kumpulan pertama yang bergerak dari Madinah dan mereka yang bertolak kira-kira pukul 2 petang tadi (waktu Arab Saudi), selamat tiba pada pukul 10 malam.

“Alhamdulillah jemaah haji disambut baik dengan aturan dan persediaan yang dibuat oleh TH dan Syarikat Tewafah Asia Tenggara. Ia menunjukkan kerjasama baik antara kedua-dua pihak dalam menyantuni tetamu Allah pada tahun ini,” katanya kepada pemberita di sini.

Datuk Seri Syed Saleh berkata setiap jemaah yang baru tiba di Makkah, sama ada pada waktu siang ataupun malam, akan diberi layanan istimewa oleh Syarikat Tewafah Asia Tenggara dengan hidangan nasi beriani bersama pelbagai minuman.

Lebih istimewa, makanan tersebut akan dihantar terus ke bilik masing-masing bagi membolehkan jemaah berehat seketika sebelum mengerjakan umrah, kira-kira dua jam selepas ketibaan.

Sementara itu, Pengerusi Syarikat Tewafah Asia Tenggara Adnan Husin Abdullah Mandura berkata pihaknya sentiasa bekerjasama rapat dengan kerajaan Malaysia dan kedatangan jemaah haji kali ini sangat istimewa setelah tertunda hampir dua tahun akibat pandemik.

Katanya, bagi memastikan jemaah Malaysia dapat melaksanakan ibadah dengan sempurna, pihaknya akan menyediakan pelbagai keperluan serta mengatur persiapan dengan lebih tersusun.

“Kita berusaha memberi perkhidmatan terbaik untuk jemaah haji Malaysia dan menjaga hubungan baik dengan TH…Insya-Allah kita akan sediakan perkhidmatan kepada jemaah haji ke arah untuk mendapatkan haji yang mabrur.

“Pihak syarikat dan semua petugas akan bekerja keras memberi perkhidmatan terbaik pada tahun ini setelah terhenti akibat wabak COVID-19…pihak kami mengalu-alukan kedatangan dan berdoa supaya jemaah peroleh haji yang diterima Allah,” katanya.- BERNAMA


1,673 penyokong Melaka United pulang hampa

HASRAT 1,673 penyokong ingin menyaksikan Kelab Bolasepak Melaka United (Melaka United FC) meraih kemenangan pertama di laman sendiri dalam aksi Liga Super 2022 masih belum kesampaian.

Sebaliknya, mereka disajikan dengan kekalahan kedua di laman sendiri apabila pasukan itu tewas 2-3 di tangan pasukan di tangga kedua tercorot, Sarawak United FC dalam aksi di Stadium Hang Jebat, malam tadi.

Walaupun mendahului dua kali, namun skuad kendalian Mohd Asri Ninggal terpaksa akur apabila Sarawak United berjaya melakukan kebangkitan di minit-minit akhir untuk mencuri tiga mata berharga.

Dalam aksi itu, kedua-dua pasukan yang bergelut di kelompok bawahan liga memulakan aksi dengan tempo pantas dalam misi memburu gol awal.

Namun, kelebihan beraksi di laman sendiri nyata memihak skuad Hang Tuah apabila berjaya mendahului pada minit ke-17 yang menerusi kapten pasukan Sony Norde.

Melaka selaku tuan rumah kembali memperkemas permainan dan Sony hampir menambah gol kedua pasukan, namun rembatannya pada minit ke-25 sekadar melewati palang.

Peluang itu diperolehnya selepas bola rembatan Adriano ditepis penjaga gol, sebelum pemain pinjaman Johor Darul Ta’zim itu merembat deras bola muntah untuk menggegar jaring.

Bersambung di babak kedua, Francis Kone berjaya membantu Sarawak United mengikat semula kedudukan pada minit ke-60 hasil situasi kucar-kacir di hadapan gawang.

Tersentak dengan gol itu, Melaka United membuat perubahan taktikal dengan memasukkan bekas pemain kebangsaan Norshahrul Idlan Talaha atau Mat Yo menggantikan Mohd Shukri Baharun.

Sedang keputusan dilihat berakhir seri, pasukan pelawat berjaya memanfaatkan peluang di masa kecederaan, sekali lagi menerusi Francis Kone yang berjaya menjaringkan gol ketiga berpunca daripada sepakan sudut.


Gelombang ketiga COVID-19: Kes kategori 4 dan 5 meningkat

PUTRAJAYA 27 Mei – Kes COVID-19 dalam kategori empat dan lima meningkat kepada 15 peratus dalam gelombang ketiga, berbanding hanya lima peratus sebelumnya, kata Menteri Kesihatan Datuk Seri Dr Adham Baba.

Beliau berkata kes COVID-19 dalam gelombang ketiga ini, lebih banyak menjangkiti golongan berusia 20 hingga 40 tahun, dengan rata-ratanya adalah kes sporadik dan tidak mempunyai kaitan dengan mana-mana kluster.

“Mereka yang datang (mendapatkan rawatan) di tahap empat dan lima meningkat sejak akhir-akhir ini. Oleh itu, saya sarankan orang ramai untuk lebih berwaspada, kerana ada yang tidak bergejala tetapi terus dikesan di tahap ini.

“Mereka yang berada di tahap empat dan lima ini memerlukan rawatan oksigen dan ada yang di ventilasi,” katanya pada sidang media secara maya di sini, hari ini.

Sementara itu beliau berkata, seramai 870 petugas kesihatan yang menerima suntikan vaksin dalam fasa pertama Program Imunisasi COVID-19 Kebangsaan, dikesan dijangkiti wabak COVID-19.

“Kebanyakan mereka tidak menerima simptom yang teruk kerana mereka telah divaksinasi dan telah mendapatkan perlindungan, sama ada daripada dos pertama atau kedua,” katanya bahawa terdapat 449 petugas kesihatan yang tidak menerima vaksin, telah dijangkiti COVID-19.

Sementara itu, Dr Adham berterima kasih kepada hospital swasta yang meningkatkan jumlah katil di Unit Rawatan Rapi (ICU) COVID-19, bagi membantu Kementerian Kesihatan (KKM) menangani wabak tersebut.

Katanya KKM menyambut baik langkah IHH Healthcare Malaysia, yang telah meningkatkan bilangan katil yang dikhususkan untuk COVID-19, meliputi 16 hospital bawah rangkaian syarikat berkenaan di seluruh negara.

“Sehingga kini, terdapat 110 hospital swasta yang bersetuju memberikan rawatan kepada pesakit COVID-19, dengan menyediakan 1,173 katil wad dan 119 katil ICU, khusus bagi rawatan pesakit COVID-19 meliputi kategori satu hingga lima,” katanya.

Dalam pada itu Dr Adham berkata, cadangan untuk mengenakan kompaun dan penalti terhadap individu yang tidak hadir ke Pusat Pemberian Vaksin pada hari janji temu, akan dibincangkan dalam Jawatankuasa Khas Jaminan Akses Vaksin (JKJAV), dan Badan Bertindak Imunisasi COVID-19.


PEMERKASA: Bantuan Khas COVID-19 suntik semangat petugas KKM

KUALA LUMPUR 19 Mac. – Bantuan Khas COVID-19 untuk petugas barisan hadapan Kementerian Kesihatan (KKM) menerusi Program Strategik Memperkasa Rakyat dan Ekonomi (PEMERKASA) disifatkan sebagai suntikan semangat dalam meningkatkan mutu perkhidmatan kepada rakyat.

Menteri berkenaan Datuk Seri Dr Adham Baba berkata, bantuan RM200 sebulan bagi setiap petugas itu amat bermakna kepada mereka yang terlibat dengan mengambil kira pertambahan tugas dalam melaksanakan Program Imunisasi COVID-19 Kebangsaan.

Dalam kenyataan hari ini, Adham berkata KKM turut menghargai keputusan kerajaan menaikkan peruntukan RM3 bilion kepada RM5 bilion bagi program itu untuk mempercepatkan sasaran imunisasi berkelompok pada Disember 2021.

“KKM mengalu-alukan pengumuman Perdana Menteri (Tan Sri Muhyiddin Yassin) yang amat prihatin dan memahami pengorbanan 15,000 petugas barisan hadapan KKM yang bertugas di 950 Pusat Pemberian Vaksin (PPV) di seluruh negara.

“KKM mengucapkan terima kasih kepada perdana menteri kerana amat prihatin kepada para petugas barisan hadapan negara dalam mengawal penularan pandemik COVID-19,” katanya.

Menurutnya, KKM akan terus sedaya upaya melaksanakan langkah membendung penularan wabak itu agar aktiviti ekonomi dapat diteruskan dan sempadan negara dapat dibuka untuk kesejahteraan serta kemakmuran negara.

Rabu lalu kerajaan melancarkan PEMERKASA bernilai RM20 bilion dengan suntikan fiskal baharu berjumlah RM11 bilion sebagai sebahagian daripada usaha menyokong proses pemulihan ekonomi negara.


409,784 individu sudah lengkap dua dos suntikan vaksin COVID-19

KUALA LUMPUR 13 April. – Seramai 409,784 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 609,153 individu telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 1,018,937.

Menerusi infografik dikongsikan di laman Twitter rasminya hari ini, Dr Adham berkata lima negeri menerima suntikan dos pertama vaksin tertinggi ialah Selangor dengan 80,195 diikuti Sarawak (63,539), Kuala Lumpur (57,152), Johor (56,663) dan Sabah (54,309).

Sementara itu, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 54,820 individu, diikuti Perak (46,592), Sabah (41,948), Kuala Lumpur (34,683) dan Pahang (32,688).

Sementara itu, jumlah pendaftaran untuk Program Imunisasi COVID-19 Kebangsaan adalah seramai 8,602,156 atau 35.5 peratus dengan Selangor merekodkan angka tertinggi iaitu 2,291,633 pendaftaran.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini membabitkan 9.4 juta warga emas berusia 60 tahun ke atas, kumpulan rentan dan Orang Kurang Upaya manakala fasa ketiga dijadualkan bermula Mei hingga Februari 2022 membabitkan individu 18 tahun dan ke atas dengan sasaran kira-kira 14 juta orang.


ATM aktifkan Zon Pengurusan Bencana HAT bila-bila masa

SUNGAI UDANG 25 Feb – Zon Pengurusan Bencana (DMZ) di semua Hospital Angkatan Tentera (HAT) di seluruh negara diaktifkan pada bila-masa sekiranya diperlukan.

Ketua Pengarah Perkhidmatan Kesihatan Angkatan Tentera Malaysia (ATM), Leftenan Jeneral Datuk Dr Zulkeffeli Mat Jusoh berkata, perkara itu akan dilaksanakan sekiranya kes COVID-19 menunjukkan peningkatan ketara dan keadaan kesihatan awam di negara ini memerlukan bantuan ATM.

Katanya, keadaan COVID-19 di negara ini bagaimanapun sedikit melegakan berikutan vaksinasi COVID-19 dalam kalangan rakyat semakin tinggi malah kerajaan juga menggalakkan pengambilan suntikan dos penggalak.

“Apabila kes kembali reda, pasukan DMZ kembali berfungsi kepada rutin biasa, bagaimanapun pasukan itu pada setiap masa akan aktifkan sekiranya diperlukan,” katanya.

Beliau berkata demikian kepada pemberita selepas mengiringi mengiringi lawatan daripada delegasi BITAGG yang melibatkan Angkatan Tentera Malaysia (ATM) dan United State Indo-Pasific Command (USIDOPACOM) yang diketuai oleh Commanding Surgeon General Rear Admiral Pamela C. Miller.

Mengulas lanjut Dr Zulkeffeli berkata, sekiranya peningkatan kes terlalu ketara sehingga mengakibatkan peningkatan pada kemasukan pesakit ke hospital terutama Unit Rawatan Rapi (ICU), Perkhidmatan Kesihatan ATM (PKATM) akan diatur gerakkan bagi memberi sokongan.

“Sekiranya peningkatan kes (mendadak), sudah tentu ATM melalui Perhidmatan Kesihatan akan diatur gerakkan, dan para peringkat awal kita sudah dimaklumkan kemungkinan besar berlaku peningkatan kes yang mana akan menjejaskan atau menyebabkan kekurangan dalam perkhidmatan kesihatan awam.

“Buat masa ini, semua Hospital Medan ATM ditutup (kesemuanya) dan seingat saya operasi paling panjang membabitkan hospital itu adalah di Kepala Batas lebih daripada 200 hari.

“Memandangkan kes semakin menurun dan keperluan pesakit di Unit Rawatan Rapi (ICU) juga semakin berkurang, pasukan kembali menjalani latihan seperti biasa di penempatan masing-masing,” katanya.


Jangan bimbang amaran cuaca buruk dari AS – Met Malaysia

KUALA LUMPUR, 3 Oktober – Jabatan Meteorologi Malaysia (MetMalaysia) menasihati orang awam agar tidak terlalu bimbang dengan amaran cuaca buruk yang dikeluarkan di laman web rasmi kedutaan Amerika Syarikat (AS) kepada rakyat mereka di negara ini.

Menurut MetMalaysia, amaran yang dikeluarkan oleh kedutaan AS itu adalah susulan fasa Monsun Timur Laut (MTL) dijangka bermula pada pertengahan Nov 2022 hingga Mac 2023, namun orang ramai disarankan untuk bersiap sedia sewajarnya bagi menghadapi fasa cuaca tersebut.

Justeru, orang awam disarankan mengikut arahan agensi-agensi pengurusan bencana negara semasa kejadian banjir dan diminta untuk lebih peka dengan sebarang perubahan cuaca.

“MetMalaysia melakukan pemantauan cuaca secara berterusan 24 jam sehari sepanjang tahun dan amaran cuaca dikeluarkan sekiranya dijangka berlaku ribut petir, hujan lebat berterusan, angin kencang dan laut bergelora serta siklon tropika.

“Amaran cuaca tersebut akan dihebahkan melalui pelbagai saluran kepada orang awam termasuk warga AS di Malaysia,” menurut kenyataan MetMalaysia hari ini.

Maklumat cuaca terkini boleh diperoleh melalui laman web iaitu www.met.gov.my aplikasi mobil myCuaca, media sosial rasmi MET Malaysia serta talian utama di 1-300-22-1638 bagi sebarang pertanyaan lanjut.

MetMalaysia dalam kenyataan pada Sabtu memaklumkan beberapa negeri di Semenanjung serta Sabah dan Sarawak akan mengalamai hujan lebat dalam tempoh fasa cuaca itu yang boleh mengakibatkan banjir terutama di kawasan rendah selain risiko bencana lebih buruk sekiranya hujan lebat berlaku serentak dengan kejadian air pasang besar dan luruan ribut.


MUFC cadang semua stesen televisyen diberi hak penyiaran Liga Malaysia 2021

MELAKA United Football Club (MUFC) mencadangkan semua stesen penyiar televisyen di negara ini diberikan hak penyiaran bagi perlawanan Liga Malaysia musim 2021 yang dijangka membuka tirai penghujung bulan depan.

Perkara itu antara yang disuarakan Ketua Pegawai Eksekutif MUFC, Datuk Mohd Saiful Mat Sapri ketika menghadiri Taklimat Terkini dan Perbincangan Prosedur Operasi Standard (SOP) Latihan dan Perlawanan Liga Malaysia Musim 2021 secara dalam talian, petang semalam.

Menurutnya, siaran perlawanan melalui televisyen adalah langkah yang penting sepanjang tempoh pandemik COVID-19 memandangkan kehadiran penonton ke stadium masih belum dibenarkan.

“Antara yang diutarakan termasuk mencadangkan MFL untuk mengadakan perbincangan dengan semua stesen penyiar televisyen di negara ini bagi hak penyiaran Liga Malaysia 2021.

“Siaran perlawanan di televisyen sangat penting bagi memastikan Liga Malaysia dapat kembali menarik tontonan terutama dalam kalangan penyokong bagi menyaksikan pasukan masing-masing beraksi pada ketika mereka masih tidak dibenarkan ke stadium berikutan kebimbangan penularan Pandemik COVID-19,” katanya dalam satu kenyataan.

Taklimat disampaikan oleh Ketua Pegawai Eksekutif MFL Datuk Ghani Ab Hassan dan turut disertai Presiden MFL, Datuk Wira Hamidin Mohd Amin, wakil-wakil kelab Liga Malaysia serta rakan kongsi MFL.


Warga ATM perlu siap-siaga hadapi ancaman keselamatan global- Panglima ATM

KUALA LUMPUR 16 Sept – Warga Angkatan Tentera Malaysia (ATM) perlu siap siaga dalam menghadapi situasi peningkatan ancaman keselamatan serantau dan global terutamanya strategi peperangan hibrid dengan menguasai dan mendalami aspek 4M, kata Panglima ATM Jeneral Tan Sri Affendi Buang.

“Penguasaan ini bagi membolehkan anggota ATM diatur gerak dalam pelbagai tugasan pada bila-bila masa dalam menghadapi apa-apa jua ancaman mendatang dengan lebih efektif dan efisien.

“Sebagai benteng utama pertahanan negara, aspek berkenaan perlu sebagai persediaan bagi cabaran dan ancaman terutamanya dalam menghadapi situasi keselamatan serantau dan global yang tidak menentu serta dibayangi peningkatan ancaman keselamatan bukan tradisional,” katanya dalam perutusan khas sempena Hari ATM ke-88 disambut hari ini menerusi rancangan Selamat Pagi Malaysia terbitan Radio Televisyen Malaysia hari ini.

Beliau berkata, strategi peperangan Hibrid atau Hybrid Warfare diatur gerak pelbagai anasir, dengan memanipulasikan secara aktif kemajuan Revolusi Industri 4.0 terkini sebagai medium serangan mereka.

Sementara itu, beliau berkata Kementerian Pertahanan dan ATM sedang melihat kaedah penyelesaian secara holistik dan seimbang yang mampu memberi manfaat jangka panjang kepada kelestarian kualiti hidup veteran ATM, sekali gus menaikkan martabat mereka.

“Walaupun Jabatan Hal Ehwal Veteran ATM dipertanggungjawab untuk memantau dan memelihara kebajikan mereka, namun, perlu diingat bahawa usaha dan insentif yang diberi bukanlah bersifat kekal.

“Ini kerana keberkesanannya banyak bergantung kepada peruntukan yang disalurkan kerajaan selain sumbangan dan ehsan oleh syarikat dan juga orang perseorangan,” katanya.

Affendi turut melahirkan kebimbangan anggota tentera yang akan menamatkan perkhidmatan terjerumus ke dalam kumpulan pendapatan isi rumah di bawah paras atau di kategori B40 dalam situasi peningkatan kos sara hidup tinggi ketika ini.

Hari ATM yang disambut pada 16 September setiap tahun akan diadakan secara fizikal di Kem Segenting, Port Dickson, Negeri Sembilan pada 22 September ini.


Mangsa banjir di Johor berkurangan, Pahang dan Melaka kekal

KUALA LUMPUR, 9 Jan – Jumlah mangsa banjir yang ditempatkan di pusat pemindahan sementara (PPS) di Johor menurun sedikit pagi ini manakala Pahang dan Melaka merekodkan jumlah sama.

Di JOHOR, Pengerusi Jawatankuasa Kesihatan dan Alam Sekitar Johor R. Vidyananthan memaklumkan jumlah mangsa banjir menurun kepada 3,714 orang berbanding 3,770 individu petang semalam.

Beliau berkata empat daerah masih terjejas banjir melibatkan 1,063 keluarga yang ditempatkan di 47 PPS dengan Segamat terus mencatatkan jumlah mangsa tertinggi iaitu 1,679 orang, diikuti Muar (1,190), Tangkak (712) dan Batu Pahat (133).

Sementara itu, beliau berkata empat sungai kekal melepasi paras bahaya iaitu Sungai Muar di Buloh Kasap, Segamat; Sungai Pagoh di Kampung Olak Sepam, Muar; Sungai Muar di Panchor, Muar; dan Sungai Muar di Bukit Kepong, Muar.

Di PAHANG, Sekretariat Jawatankuasa Pengurusan Bencana Negeri melaporkan seramai 301 mangsa banjir masih berada di lapan PPS setakat pagi ini, tidak berubah dari malam tadi.

Jabatan Meteorologi pula meramalkan cuaca baik di Pekan dan Rompin sepanjang hari manakala Maran dijangka mengalami hujan di sesetengah kawasan pada tengah hari ini.

Di MELAKA, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata mangsa banjir di Melaka kekal 341 orang daripada 91 keluarga pagi ini dengan semuanya masih ditempatkan di tiga PPS di Jasin.- BERNAMA


Kelas KAFA untuk anak Orang Asli akan dibuka tahun ini – KM

TABOH NANING 31 Januari – Perkampungan Orang Asli Bukit Payung, di sini, bakal menjadi perkampungan masyarakat Orang Asli pertama di Melaka yang diadakan Kelas Al Quran dan Fardu Ain (KAFA).

Ketua Menteri Datuk Seri Utama Sulaiman Md Ali berkata, kelas berkenaan sangat bersesuaian memandang daripada 147 keluarga masyarakat Orang Asli di perkampungan itu terdapat 55 daripadanya beragama Islam.

“Saya telah pun minta pihak Jabatan Agama Islam Melaka (JAIM) dan Majlis Agama Islam Melaka (MAIM) untuk mempercepatkan kelas KAFA itu, mungkin dalam tahun ini juga.

“Ini kerana, bangunannya sudah ada, cuma minta pihak berwajib untuk mengatur kelas terbabit, di sebelah petang, bagi memberi pendidikan awal kepada anak-anak masyarakat Orang Asli beragama Islam untuk mendalami ilmu agama.

“Seelok-eloknya kelas KAFA itu kita boleh mulakan dengan satu atau dua kelas dahulu, mulakan dengan tahun pertama dan pelajarnya tidak mengira umur kerana yang penting adalah ilmu asas diajar kepada mereka,” katanya.

Beliau berkata demikian pada sidang media selepas menghadiri Program Cakna Ummah Masyarakat Orang Asli Kampung Bukit Payung, di sini, hari ini.

Hadir sama, Ahli Dewan Undangan Negeri (Adun) Taboh Naning Zulkiflee Mohd Zin; Timbalan Pengerusi MAIM Datuk Wira Md Rawi Mahmud; Timbalan Mufti Negeri Hazarudin Baharudin dan Pengarah JAIM Datuk Che Sukri Che Mat.

Terdahulu, Zulkiflee dalam ucapannya pada program itu meminta Kerajaan Negeri menerusi JAIM untuk menghantar guru bagi mengajar kelas KAFA di perkampungan terbabit.

Beliau turut meminta pihak Jabatan Kemajuan Orang Asli (JAKOA) untuk mewartakan kawasan Orang Asli Islam dalam perkampungan terbabit dan membuka kelas KAFA untuk mengajar asas agama Islam kepada mereka.

“Impian masyarakat di sini adalah untuk membuka Kelas KAFA dan kalau diizinkan kita juga minta pihak JAKOA untuk warta kawasan penduduk beragama Islam dan setidak-tidaknya cara kehidupan orang Islam dapat diamalkan di kawasan terbabit,” katanya.


Ahli perniagaan mengaku tidak bersalah tipu lebih RM16 juta

BUTTERWORTH 24 Mac. – Seorang ahli perniagaan dihadapkan ke Mahkamah Sesyen hari ini atas lima pertuduhan memperdaya seorang pengarah syarikat rokok sehingga mengalami kerugian lebih RM16 juta pada 2019.

Tertuduh Chan Eng Leong, 47, dari Bayan Lepas Pulau Pinang mengaku tidak bersalah dan meminta dibicarakan selepas semua pertuduhan dibacakan di hadapan dua hakim Mahkamah Sesyen, Norhayati Mohamad Yunus dan Noor Aini Yusof.

Di hadapan Norhayati, tertuduh didakwa dengan tiga pertuduhan menipu seorang Pengarah Syarikat Global Tobacco Manufacturer (International) Sdn Bhd, Goh Choon Kim, 60, dengan memperdaya mangsa bahawa dia boleh menyelesaikan kes cukai rokok dengan Jabatan Kastam dan Eksais Diraja dan mengelakkan akaun syarikat mangsa daripada dibekukan.

Kesalahan itu didakwa dilakukan di alamat No 3406, Tingkat 5, Jalan Machang Bubuk 2, Kelab Rekreasi Tropika Bukit Mertajam dan No 1762, Jalan Bukit Teh, Machang Bubuk antara 12 September hingga 1 Oktober 2019.

Chan didakwa secara curangnya mendorong pengarah syarikat itu menyerahkan wang keseluruhannya berjumlah RM5,475,150 melalui cek dan pindahan telegraf membabitkan tiga bank berbeza kepadanya.

Sementara itu di hadapan Noor Aini, Chan didakwa memperdaya pengarah berkenaan supaya mangsa mempercayai bahawa pihak Jabatan Kastam dan Eksais Diraja akan datang membuat serbuan serta rampasan dan sitaan wang tunai di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) 2001 berhubung dengan penguatkuasaan dan siasatan kes cukai serta eksais rokok.

Tertuduh didakwa melakukan kesalahan itu di alamat No 2, Lorong Berjaya Indah 5, Taman Berjaya Indah dan No 2, 1762 Jalan Bukit Teh, Machang Bubuk di Bukit Mertajam antara 11 April hingga 21 November, 2019.

Kelima-lima kesalahan itu dituduh dibawah Seksyen 420 Kanun Keseksaan yang memperuntukkan hukuman penjara minimum satu tahun dan tidak lebih 10 tahun, sebat dan boleh dikenakan denda jika disabitkan kesalahan.

Norhayati membenarkan tertuduh diikat jamin sebanyak RM250,000 dengan seorang penjamin manakala Noor Aini membenarkan tertuduh diikat jamin sebanyak RM200,000 dengan seorang penjamin.

Kedua-dua hakim turut mengenakan syarat tambahan yang memerlukan tertuduh perlu melapor diri sebulan sekali di balai polis berhampiran sehingga perbicaraan kes selesai.


KPM pastikan murid dapat kuasai tahap minimum pengajian- Radzi

ARAU 21 Mac – Kementerian Pendidikan (KPM) akan memastikan semua pelajar dapat menguasai tahap minimum yang ditetapkan sebelum mereka meneruskan pengajian ke peringkat seterusnya apabila sesi persekolahan tahun ini tamat.

Menteri Kanan Pendidikan Datuk Dr Radzi Jidin berkata, perkara itu antara yang dibincangkan pihaknya dengan Persatuan Ibu Bapa dan Guru (PIBG) dari seluruh Perlis hari ini.

“Kita bincang bagaimana nak pastikan murid dapat habiskan kurikulum dalam tempoh yang ditetapkan. Contohnya murid Tahun Satu bersedia untuk ke Tahun Dua,” katanya kepada pemberita selepas menghadiri Program Malaysia Prihatin bersama PIBG seluruh Perlis di Dewan Sivik hari ini.

Menurutnya KPM akan terus menganjurkan program seumpama dengan semua komponen penting dalam ekosistem pendidikan negara bagi berkongsi cabaran yang dihadapi kementerian sepanjang setahun lepas, di samping memberi penjelasan dan berkongsi pandangan mengenai isu semasa.

Sementara itu, Pengerusi Penggerak Penglibatan Ibu Bapa, Komuniti dan Swasta Negeri Perlis (PIBKs) Prof. Madya Dr Abdul Jalil Ramli mencadangkan agar satu modul khusus diwujudkan oleh KPM bagi membantu ibu bapa memastikan anak mereka dapat menamatkan kurikulum.

“Jika kita lihat, akibat COVID-19 murid Tahun Satu mengikuti sesi pembelajaran secara bersemuka dalam tempoh tiga bulan sahaja dan ada antara mereka yang terus masuk ke Tahun Dua dalam keadaan tidak dapat menguasai kemahiran 3M iaitu kemahiran membaca, menulis dan mengira,” katanya.

Modul tersebut katanya akan membantu ibu bapa mengajar anak mereka di rumah, dengan keutamaan ialah kepada murid Tahun Satu dan Dua bagi mengelak wujudnya jurang yang luas dari segi penguasaan kemahiran 3M.

Menurutnya kebanyakan murid yang tidak dapat menguasai kemahiran 3M ialah mereka yang datang daripada keluarga kurang berkemampuan kerana ketiadaan kemudahan Internet dan peranti bagi membolehkan mereka mengikuti kelas Pengajaran dan Pembelajaran di Rumah (PdPR) ketika persekolahan berlangsung secara dalam talian sebelum ini.


2023 tahun perhebat Melaka – KM

MACHAP JAYA 24 Januari – 2023 adalah tahun bagi memperhebatkan kesemua lokasi tumpuan dalam negeri sebagai persediaan menyambut kehadiran pelancong bersempena Tahun Melawat Melaka 2024.

Ketua Menteri Datuk Seri Utama Sulaiman Md Ali berkata, Majlis Mesyuarat Kerajaan Negeri (MKKN) merancang untuk melakukan persiapan rapi selama setahun (tahun 2023) untuk mengemaskan lagi kawasan pelancongan sedia ada dan mewujudkan produk pelancongan baharu.

Sulaiman berharap sekiranya ada produk pelancongan baharu, ia diwujudkan dalam kadar segera supaya dapat menarik kedatangan lebih ramai pelancong ke Negeri Melaka.

“Selain itu saya dimaklumkan oleh Ahli Dewan Undangan Machap Jaya, Ngwe Hee Sem, beliau berhajat untuk mewujudkan sebuah kawasan atau produk pelancongan baharu bagi menggamit pelancong berbangsa Cina dan pelancong asing khusus dari negara China, di sini.

“Sekiranya ada produk baharu untuk mengangkat lokasi ini, saya berharap Bahagian Promosi Pelancongan (BPP) boleh membantu bagaimana untuk membangunkan kawasan ini, sekali gus menarik lebih ramai pelancong ke Machap, katanya.

Beliau berkata demikian pada sidang media Majlis Rumah Terbuka Tahun Baharu Cina Peringkat Negeri Melaka di Dewan Besar Kampung Permai Machap Umboo, di sini, malam tadi.

Hadir sama, isteri Ketua Menteri Datin Seri Utama Munira M. Yusop, Timbalan Menteri Pertahanan merangkap Ahli Parlimen Alor Gajah, Adly Zahari; Setiausaha Kerajaan Negeri (SUK) Datuk Wira Zaidi Johari; Exco Perpaduan, Penerangan, Sumber Manusia dan Hal Ehwal Pengguna negeri merangkap Adun Machap Jaya, Ngwe Hee Sem.

Turut hadir, Exco Pelancongan, Warisan dan Kebudayaan, Datuk Muhammad Jailani Khamis; Exco Perumahan, Kerajaan Tempatan dan Alam Sekitar, Datuk Zaidi Attan, Exco Pembangunan Belia, Sukan dan Badan Bukan Kerajaan (NGO) negeri VP Shanmugam dan Adun Klebang Datuk Lim Ban Hong.


Thaipusam : Individu ingin terbangkan dron perlu kebenaran CAAM – Bukit Aman

KUALA LUMPUR, 16 Jan – Mana-mana individu yang ingin menerbangkan dron bagi merakam suasana sambutan Thaipusam pada Selasa ini perlu mendapatkan permit daripada Pihak Berkuasa Penerbangan Awam Malaysia (CAAM), kata Pengarah Jabatan Keselamatan Dalam Negeri dan Ketenteraman Awam Bukit Aman Datuk Hazani Ghazali.

“Anggota-anggota daripada Pasukan Simpanan Persekutuan turut akan digerakkan bagi membantu penugasan mengawal keselamatan dan kelancaran sambutan itu yang bakal bermula malam ini,” katanya kepada Bernama hari ini.

Sementara itu, di Selangor kira-kira 2,000 anggota polis akan digerakkan bagi memastikan sambutan Thaipusam di dua lokasi utama di negeri berkenaan berjalan lancar.

Di Pulau Pinang pula seramai 1,300 pegawai dan anggota polis akan bertugas sepanjang sambutan berkenaan menurut Ketua Polis Daerah Timur Laut ACP Soffian Santong.- BERNAMA


Anak Melaka bawa pulang pingat gangsa Olimpik

ATLET badminton kelahiran Melaka, Aaron Chia bersama pasangan beregunya, Soh Wooi Yik, hari ini mengharumkan nama negara apabila menghadiahkan pingat gangsa dalam acara beregu lelaki di temasya Olimpik Tokyo 2020, hari ini.

Kejayaan itu diraih selepas menewaskan beregu Indonesia, Hendra Setiawan — Mohammad Ahsan dalam penentuan tempat ketiga dan keempat, sekali gus menghadiahkan pingat pertama negara dalam temasya sukan terbesar dunia itu tahun ini.


OK Group sasaran nilai eksport RM15 juta tahun ini

AYER KEROH 21 April – Syarikat pengeluar minuman herba, Orang Kampung Holdings (M) Sdn Bhd (OK Group) mensasarkan sebanyak RM15 juta nilai eksport tahun ini.

Pengarah Urusan Kumpulan, Habibul ‘Ajmi Manggar berkata, nilai eksport itu sebagai permulaan awal mengerakkan pasaran luar negara iaitu Indonesia, India dan Dubai dekat Timur Tengah.

Menurutnya, sasaran itu dibuat berdasarkan permintaan tinggi terhadap produk keluaran syarikat seperti minuman tenaga Longjack X, Kacip Fatimah Kolagen serta Teh Herba Orang Kampung, sekali gus merupakan produk sasaran utama kumpulan.

” Kita juga ada produk khusus untuk pasaran antarabangsa yang mana tiada di jual di Malaysia tetapi kita buat khas atas permintaan negara tertentu misalnya Dubai, kita hasilkan produk minuman kopi kesihatan bagi mengawal gula dalam darah.

“Produk ini baru sebulan dilancarkan di negara tersebut dan ianya mendapat permintaan oleh pengguna di sana yang menghadapi masalah kencing manis,” katanya.

Seramai 30 murid berusia tujuh hingga 12 tahun dari keluarga kurang bernasib baik sekitar Umbai dan Serkam terpilih menyertai program itu.

Mereka dibawa membeli belah baju raya dengan peruntukkan RM300 setiap seorang termasuk pemberian duit raya serta dibawa berbuka puasa oleh OK Group sempena program itu.

Selain itu menurut Habibul, pihaknya lebih mensasarkan kepada pasaran Timur Tengah khususnya Dubai memandangkan OK group mempunyai rangkaian niaga di negara itu.

“Mereka ini akan bantu kita membawa produk OK Group ke pasaran yang luas di Timur Tengah kerana selepas Dubai, kita akan bergerak ke pasaran Jordan dan lain-lain,” katanya.

Ujar beliau, dari segi pendapatan syarikat tahun ini, pihaknya mensasarkan perolehan lebih baik berbanding tahun sebelumnya berikutan pandemik yang menimpa negara sebelum ini.

“Sasaran lebih baik dari pasaran luar negara kerana kita sudah banyak fokus kepada pasaran tempatan dan bagi tujuan itu juga, kita juga sudah mengerakkan pasaran di Indonesia yang mana terhenti sebelum ini,” katanya.

Sementara itu, mengulas mengenai penganjuran program Amal Anak Yatim dan Asnaf anjuran OK Group, katanya, program tersebut telah memasuki tahun ke-12 pada tahun ini.

Ia katanya, merupakan acara wajib OK Group dalam menyantuni anak-anak dari keluarga kurang bernasib baik pada bulan Ramadan dan merupakan salah satu program khidmat masyarakat kumpulan kepada golongan yang memerlukan.


Husaini dilantik sebagai Ketua Pengarah Pendidikan Tinggi baharu

PUTRAJAYA 29 Jan. – Prof Datuk Dr Husaini Omar dilantik sebagai Ketua Pengarah Pendidikan Tinggi baharu berkuat kuasa 1 Februari ini, hingga 9 Mac 2023.

Menteri Pengajian Tinggi Datuk Seri Dr Noraini Ahmad dalam satu kenyataan hari ini berkata, Husaini yang merupakan Ketua Pegawai Eksekutif Agensi Kelayakan Malaysia (MQA) sejak 1 Jun lalu hingga 31 Januari ini, akan mengambil alih tempat Prof Datuk Seri Dr Mohamed Mustafa Ishak yang bersara wajib pada 10 Januari lalu.

Husaini, 57, memiliki Ijazah Sarjana Muda Sains dengan Kepujian (Geologi) dari Universiti Malaya (UM) pada 1988, Ijazah Sarjana Kejuruteraan Geologi dari University of Leeds, United Kingdom pada 1994, dan Doctor of Engineering (System Engineering) dari Universiti Putra Malaysia (UPM) pada 2002.

Husaini mempunyai pengalaman industri selama lapan tahun sebagai jurutera geologi sebelum memulakan karier sebagai pensyarah di Fakulti Kejuruteraan UPM pada 1996.

“Saya percaya berbekalkan kepakaran, pengalaman dan pencapaian yang cemerlang, beliau (Husaini) akan terus melonjakkan prestasi pendidikan tinggi negara selaras dengan hasrat yang diaspirasikan dalam Pelan Pembangunan Pendidikan Malaysia (Pendidikan Tinggi) 2015-2025,” menurut Noraini.

Husaini meniti laluan kejayaan akademik dan pentadbiran apabila dilantik sebagai Timbalan Naib Canselor (Penyelidikan dan Inovasi) UPM pada 15 Februari 2017 sebelum memegang jawatan Naib Canselor Universiti Malaysia Kelantan (UMK) dari 1 Januari 2018 hingga 6 Januari 2019.

Beliau juga menerbitkan lebih 200 buah penerbitan dalam bentuk jurnal, prosiding, buku, serta laporan teknikal hasil daripada penyelidikan yang dijalankan, di samping pernah menyelia lebih 20 orang pelajar pasca siswazah, dan sebahagian daripada hasil penyelidikan beliau juga dipatenkan di Malaysia dan Amerika Syarikat.

Noraini turut mengucapkan penghargaan dan terima kasih kepada Mohamed Mustafa atas segala jasa dan khidmat bakti beliau sebagai Ketua Pengarah Pendidikan Tinggi.


Banjir: Hampir 500 peniaga di Rantau Panjang terjejas

PASIR MAS 26 – Hampir 500 peniaga di Kawasan Bebas Cukai (KBC) Rantau Panjang, di sini, terpaksa menutup perniagaan mereka berikutan paras air Sungai Golok mula melimpah masuk ke kawasan sekitar, sedalam hampir satu meter, hari ini.

Tinjauan Bernama di kawasan tersebut mendapati hanya kenderaan berat sahaja yang masih menggunakan laluan terbabit dan terdapat beberapa peniaga yang sedang sibuk memunggah barang-barang perniagaan untuk dibawa keluar dari premis mereka.

Malah, rata-rata penduduk juga mula berpindah secara sukarela dengan menggunakan kenderaan pihak berkuasa ke pusat pemindahan sementara (PPS) terdekat berikutan paras air Sungai Kelantan di Rantau Panjang, Pasir Mas dan Sungai Golok di Kampung Jenob, Tanah Merah berada pada pada bahaya, dengan masing-masing merekodkan bacaan 10.44 meter (m) dan 25.72 m, setakat pukul 5 petang tadi.

Peniaga sayur-sayuran Rusizan Abdullah, 38, berkata beliau terpaksa menutup awal kedainya kerana bimbang dengan peningkatan paras air yang dilihat begitu cepat berbanding biasa.

“Oleh itu, saya telah membuat persiapan awal dengan mengemas barang-barang di dalam kedai ini, selain mendermakan beberapa barangan jualan seperti sayuran kepada pelanggan supaya tidak membazir,” katanya ketika ditemui Bernama di sini, hari ini.

Sementara itu, bagi peniaga makanan ringan Surina Ariffin, 55, pula berkata beliau telah menutup gerainya sejak semalam lagi, kerana rumahnya telah dinaiki air dan diarahkan untuk berpindah ke PPS.

“Rumah saya di pekan Rantau Panjang telah dinaiki air sehingga paras pinggang, sebab itulah saya terpaksa tutup kedai awal semalam kerana 10 pagi tadi saya telah berpindah bersama anak ke PPS Sekolah Kebangsaan (SK) Gual Tinggi.

“Banjir kali ini agak luar biasa kerana paras air naik dengan cepat iaitu melalui Sungai Golok dan berlaku pula pada hujung Februari, saya ingatkan bulan ini tidak akan berlaku banjir,” katanya.


Guru tadika rugi RM4,200 terpedaya tawaran jadi isteri ‘menteri’

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata mangsa wanita berusia 59 tahun itu mendakwa telah ditawarkan wang tunai RM1 juta dan kereta mewah Rolls-Royce sekiranya bersetuju menjadi isteri ‘menteri’ berkenaan.

Beliau berkata mangsa turut diminta untuk berurusan dengan seorang individu bernama Siti yang memperkenalkan dirinya sebagai pengurus bank sebelum diminta wang kononnya sebagai yuran pemprosesan sebagai isteri suspek.

“Bagaimanapun, mangsa yang berasa ditipu dan tidak berpuas hati kerana suspek telah mempergunakan nama menteri untuk memperdayanya bertindak membuat laporan polis di Balai Polis Temerloh semalam,” katanya dalam kenyataan media hari ini.

Polis kini sedang mengesan suspek dan kes disiasat mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan. – BERNAMA


Terjejas akibat COVID-19, Hotel Istana Kuala Lumpur umum tutup operasi 1 Sept

KUALA LUMPUR 1 Julai – Hotel Istana Kuala Lumpur mengumumkan penamatan operasinya bermula 1 September ini susulan terkesan dengan penutupan sektor pelancongan akibat pandemik COVID-19.

Pengumuman itu berdasarkan penularan sepucuk surat bertarikh 30 Jun 2021 yang ditandatangani pengurus besar hotel lima bintang berkenaan Noorazzudin Omar hari ini.

Surat berkenaan menjelaskan pihak pengurusan tiada pilihan selain menutup operasi hotel 23 tingkat berusia 29 tahun di Jalan Raja Chulan itu dengan menawarkan skim pemisahan sukarela (VSS) kepada para pekerja.

“Keadaan sekarang bertambah buruk dengan pandemik COVID-19 yang telah dan mempengaruhi industri kami dan kemampuannya untuk meneruskan kelangsungan operasi seperti biasa.

“Dengan rasa dukacita kami ingin memaklumkan keputusan untuk menutup operasi kami dijangka pada 1 September 2021,” katanya menerusi surat yang tular itu dipercayai untuk edaran kepada pekerjanya.

Selain itu beliau menambah, pihak hotel masih tidak mampu menanggung kerugian operasi bulanan walaupun dijadikan sebagai pusat kuarantin bagi pengurusan wabak COVID-19.

“Di sini juga, kami inginkan memaklumkan, pihak hotel akan menawarkan kepada pekerja-pekerja skim VSS. Pihak sumber manusia akan menghubungi anda (pekerja) dalam masa terdekat,” katanya.

Sementara itu, Melaka Hari Ini (MHI) ketika menghubungi pihak Hotel Istana, dimaklumkan setakat tengah hari ini pekerja masih belum menerima notis yang tersebar secara rasmi.

Semakan MHI menerusi laman web rasmi hotel terletak di kawasan segi tiga emas itu mendapati, tiada bilik tersedia untuk tempahan bertarikh 1 September ini sekaligus menguatkan lagi kesahihan surat yang tersebar.

Bagaimanapun kami sedang berusaha untuk mendapatkan kenyataan rasmi berhubung penutupan hotel ini yang merupakan antara hotel terkenal di ibu negara selepas pembinaannya selesai pada tahun 1992.


Sidang Khas Dewan Negara lulus usul pelanjutan Subseksyen 4(5) Sosma

KUALA LUMPUR, 27 Julai – Sidang Khas Dewan Negara hari ini meluluskan usul lanjutan Subseksyen 4(5) Kesalahan Keselamatan (Langkah-langkah Khas) 2012 (SOSMA) (Akta 747) untuk terus berkuat kuasa bagi tempoh lima tahun lagi mulai 31 Julai ini.

Subseksyen itu antaranya menyebut, seorang pegawai polis berpangkat Penguasa Polis atau berpangkat lebih tinggi daripada Penguasa Polis boleh melanjutkan tempoh tahanan untuk tempoh yang tidak lebih daripada 28 hari bagi maksud penyiasatan.

Hamzah berkata hak asasi individu, hak berjumpa peguam dan hak supaya waris dimaklumkan mengenai tangkapan berkenaan sudah sedia ada dalam akta itu.

“Seksyen 5 SOSMA memperuntukkan hak kepada suspek untuk dimaklumkan sebab tangkapan. Kita tangkap dan kita maklumkan kepada dia sebab apa (ditangkap).

“Kemudian, hak suspek untuk berjumpa peguam, ada dalam akta itu sendiri. Hak untuk dimaklumkan kepada waris kadim, juga ada. Selain itu, suspek juga diberikan hak untuk dibicarakan di mahkamah di bawah Seksyen 12 SOSMA,” katanya.

Semalam, usul itu diluluskan Dewan Rakyat setelah melalui undi belah bahagian yang menyaksikan 111 Ahli Parlimen bersetuju manakala 88 tidak bersetuju dan 21 tidak hadir.


UTeM dokong gagasan Malaysia Madani

AYER KEROH 27 Februari – Menjajar Universiti Melonjak ke Hadapan, Menjulang Visi Memadani Malaysia merupakan tema Amanat Naib Canselor Universiti Teknikal Malaysia Melaka (UTeM) bagi tahun 2023, disampaikan baru-baru ini.

Naib Canselor UTeM, Prof. Ts. Dr. Massila Kamalrudin berkata, UTeM mendokong gagasan Malaysia Madani dan menjadikan pembentukan Malaysia Madani sebagai tanggung jawab serta agenda perdana universiti itu.

Ujarnya, mengambil mandat perutusan Menteri Pengajian Tinggi pula UTeM sebagai universiti awam dan warga KPT pasti mengambil kira kesemua 11 fokus utama tersebut dalam perancangan dan pelaksanaannya.

“Lima teras itu ialah memperkasakan TVET, meluncur kerjaya; mempromosikan RICE, menjana pendapatan; menjuarai khidmat insani, mengundang kesejahteraan; mencetuskan ekosistem rancak, melestarikan universiti; dan mengembangkan nilai, menggamit kemakmuran.

“Lima teras ini telah dirangka dengan teliti dan mengambil kira segala aspek keperluan dan kepentingan, bagi memastikan masa depan universiti terus berdaya saing, relevan, menepati kehendak pemegang taruh serta lebih terserlah di peringkat negara mahupun antarabangsa.

“Ianya berkait langsung dan berkeupayaan dalam proses menjajar universiti melonjak ke hadapan serta menjulang visi UTeM dan Memadani Malaysia,” ujarnya dalam ucapan amanat Naib Canselor yang disampaikan di Dewan Canselor UTeM, di sini, disampaikan dihadapan 1,700 warga UTeM.

Turut hadir Timbalan Naib Canselor Akademik dan Antarabangsa, Prof. Dr. Zulkifilie Ibrahim, Timbalan Naib Canselor Penyelidikan dan Inovasi, Prof. Ir. Dr. Ggazali Omar dan Ketua Pegawai Operasi (COO) UTeM, Masdzarif Mahat.

Beliau turut menghuraikan pemadanan pengisian lima Teras Strategik UTeM dan pencapaian semasa UTeM selari dengan kesemua elemen 11 fokus utama Menteri pengajian Tinggi secara terperinci.

Sementara itu Pengarah Pejabat Komunikasi Korporat dan Pengurusan Canselori (PKKPC) UTeM, Datin Wira Ts. Nurazlina Md Sanusi berkata, pelaksanaan majlis ini berjalan dengan jayanya seperti dirancang.

Katanya, ini merupakan program tahunan UTeM yang mana menghimpunkan seluruh warga kerja UTeM, wakil pelajar dan alumni UTeM bagi mendengar aspirasi semasa dan gerak kerja komprehensif bagi mencapai aspirasi UTeM dan KPT.


RM322 juta untuk sedia program latihan, fasiliti sukan seluruh negara

Ketika membentangkan Rang Undang-Undang Perbekalan 2023 di Dewan Rakyat hari ini beliau berkata sebanyak RM145 juta daripada jumlah peruntukan yang disediakan itu adalah untuk menyelenggara, menaik taraf dan membina kemudahan sukan di seluruh negara.

Menurutnya, sebanyak RM154 juta lagi disediakan bagi menjayakan pembangunan ekosistem sukan yang menyeluruh melalui pencarian bakat baharu, program latihan dan kelengkapan fasiliti sukan, hinggalah membawa negara ke podium sukan antarabangsa.

“Tahun ini telah memahat sejarah sukan yang amat membanggakan. Jalur Gemilang berkibar megah di seluruh dunia. Kejayaan paling besar pastinya pengakhiran 45 tahun untuk bergelar juara di Kejohanan Badminton Dunia melalui pasangan beregu lelaki nombor satu negara, Aaron Chia-Soh Wooi Yik.

Tengku Zafrul berkata sebanyak RM20 juta diperuntukkan bagi membuka peluang belia terlibat dalam sukan permotoran di platform yang betul melalui pembangunan litar drag manakala RM13 juta di peruntukkan untuk pembangunan e-sukan.

“Potongan cukai bagi mereka yang menyumbang kepada badan bukan kerajaan (NGO) yang terlibat dalam pembangunan sukan di peringkat akar umbi,” katanya.

Tengku Zafrul berkata kerajaan akan terus memupuk gaya hidup sihat bagi mengurangkan risiko penyakit tidak berjangkit melalui Agenda Nasional Malaysia Sihat dengan peruntukan RM15 juta.

“Esok ialah Hari Sukan Negara. Jadi Kerajaan menyerulah seluruh Keluarga Malaysia untuk luangkan sedikit masa beriadah demi memupuk gaya hidup lebih sihat,” katanya menambah bahawa kerajaan menyediakan RM10 juta untuk meneruskan Hari Sukan Negara dan Jelajah Fit Malaysia pada tahun depan. – BERNAMA


Agong berkenan kurniakan Rumah Wilayah Prihatin kepada 54 penerima

KUALA LUMPUR, 10 Sept (Bernama) — Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan mencemar duli mengurniakan Rumah Wilayah Prihatin kepada 54 penerima terpilih.

Keberangkatan tiba Seri Paduka berdua ke Majlis Pengurniaan Rumah Wilayah Prihatin, kira-kira pukul 11 pagi di Kompleks Komuniti Muhibbah di sini hari ini disambut Menteri Wilayah Persekutuan Tan Sri Annuar Musa dan Pengerusi Tenaga Nasional Bhd (TNB) Datuk Seri Mahdzir Khalid.

Selepas majlis pengurniaan rumah berkenaan kepada penerima, Al-Sultan Abdullah dan Tunku Azizah berkenan meluangkan masa beramah mesra bersama mereka, satu cerminan keperibadian tinggi dan keprihatinan Seri Paduka berdua terhadap golongan tidak berkemampuan yang memerlukan bantuan untuk kelangsungan hidup.

Program Rumah Wilayah Prihatin dilaksanakan Kementerian Wilayah Persekutuan dengan kerjasama Dewan Bandaraya Kuala Lumpur (DBKL), TNB dan Yayasan Wilayah Persekutuan, memberi peluang keluarga miskin tegar yang menjadi penyewa Projek Perumahan Rakyat (PPR) atau Perumahan Awam DBKL (PA DBKL) sedia ada, untuk memiliki rumah sendiri.


Sony Norde kekal sarung jersi Melaka United

Meskipun desas-desus menyebut Norde bakal berhijrah menyertai sebuah lagi pasukan Liga Malaysia, namun pemain import Haiti itu memilih untuk kekal dan menandatangani kontrak untuk musim ke-3 bersama MUFC.

“Ketangkasan dan ketajaman yang dimiliki Sony di bahagian depan menjadi sandaran Melaka United dan sering kali menjadi ancaman kepada setiap lawan sejak dua musim lalu.

“Peranan beliau juga telah berjaya membantu pasukan mara sehingga ke Separuh Akhir Piala Malaysia 2021 selain membantu Melaka United kekal bersaing dalam Liga Super Malaysia musim ini.


Program ReDI KPDNHEP manfaatkan 6,700 peniaga kecil

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata angka itu menunjukkan sambutan baik golongan peniaga kecil terhadap usaha kerajaan dalam menggalakkan model perniagaan baharu secara digital yang lebih mudah, cepat dan selamat.

Berdasarkan perkembangan tersebut, Rosol berkata Kementerian Perdagangan Dalam Negeri dan Hal Ehwal Pengguna (KPDNHEP) percaya mampu mencapai sasaran 15,000 pengguna sehingga akhir tahun ini.

“ReDI adalah inisiatif KPDNHEP untuk menggalakkan pemain industri sektor peruncitan supaya sama-sama mengambil peluang berkongsi kek ekonomi digital yang disediakan kerajaan.

“Fokus utama adalah kawasan luar bandar iaitu di lokasi seperti pasar tani, pasar malam dan pasar komuniti yang jurang digitalnya sangat besar dengan kawasan bandar,” katanya selepas melakukan tinjauan mesra ReDI dan agihan e-dompet kepada peniaga dan pengunjung Pasar Tani Kuala Ping di sini, hari ini.

Dalam perkembangan lain, Rosol berkata sebanyak 639 sesi Program Jualan Murah Keluarga Malaysia (PJMKM) telah dianjurkan di seluruh negara bermula Ogos hingga Oktober lepas manakala jumlah jualan yang dicatatkan melebihi RM60 juta termasuk RM15.8 juta di Terengganu. – BERNAMA


Tutup Hospital Medan di Labuan, buka di Melaka – Dr Adham

KUALA LUMPUR 27 Julai – Hospital Medan Angkatan Tentera Malaysia (ATM) di Labuan akan ditutup hari ini sekali gus membolehkan kemudahan itu dibawa dan dibuka di Melaka.

Menteri Kesihatan Datuk Seri Dr Adham Baba berkata, selain itu sebanyak 10 unit rawatan rapi (ICU) Modular di Hospital Melaka telah dibina dan berfungsi sepenuhnya.

Katanya, penutupan Hospital Medan ATM di Labuan dilakukan kerana pulau bebas cukai itu Wilayah Persekutuan dan negeri pertama di Malaysia mencapai imuniti kelompok dan kes jangkitan COVID-19 juga menurun.

Beliau berkata demikian ketika menjawab soalan tambahan daripada Khoo Poay Tiong (PH-Kota Melaka) dan Datuk Seri Shamsul Iskandar Mohd Akin (PH-Hang Tuah Jaya) pada Mesyuarat Khas Dewan Rakyat hari ini.

Poay Tiong dan Shamsul Iskandar meminta Dr Adham menerangkan apakah perancangan kerajaan untuk mengatasi masalah unit rawatan rapi (ICU) Hospital Melaka yang sudah mencapai tahap maksimum selain kedudukan pembinaan Hospital Medan sama ada ia akan ditangguh atau diteruskan.

Terdahulu Dr Adham berkata, bagi meningkatkan kapasiti katil merawat COVID-19 di hospital awam, pengubahsuaian ruangan tertentu di dalam dan di luar bangunan hospital untuk dijadikan wad dan ICU sementara sudah dilaksanakan.

Melaka Hari Ini pada 20 Julai lalu melaporkan, hasrat Melaka untuk membangunkan sebuah Hospital Medan Angkatan Tentera Malaysia (ATM) di Jasin bagi menyokong fasiliti kesihatan negeri terpaksa ditangguhkan.

Ketua Menteri Datuk Seri Utama Sulaiman Md Ali dilaporkan berkata, ia berikutan pihaknya difahamkan segala aset-aset oleh pihak ATM telah habis digunakan untuk keperluan negeri Selangor paling kritikal dibadai COVID-19 ketika ini.


110 mangsa sindiket penipuan kerja luar negara berjaya diselamatkan

Beliau berkata berdasarkan laporan yang diterima dari 2021 sehingga hari ini, masih terdapat 174 mangsa sindiket berkenaan yang terkandas di luar negara.

“Bagi tempoh yang sama PDRM telah menerima 224 laporan melibatkan 284 mangsa daripada ahli keluarga dan rakan-rakan mangsa berkaitan rakyat tempatan yang diperdayakan oleh sindiket penipuan untuk bekerja di luar negara.

“PDRM akan terus menggunakan semua platform untuk bekerjasama dengan pelbagai agensi terutama Interpol (Organisasi Polis Jenayah Antarabangsa), Aseanapol (Polis ASEAN) untuk menangani penipuan tawaran kerja kepada rakyat Malaysia di luar negara, selain turut terlibat dalam jawatankuasa khas yang diterajui oleh Kementerian Luar Negeri,” katanya dalam kenyataan di sini hari ini.

Sementara itu Noorsiah berkata PDRM menasihati orang ramai agar lebih berhati-hati ketika menerima tawaran-tawaran pekerjaan di luar negara melalui media sosial, dan membuat semakan terlebih dahulu mengenai kesahihan atau ketulenan maklumat majikan dengan Kementerian Luar Negeri.

“PDRM juga mengalu-alukan kerjasama daripada masyarakat untuk melaporkan sebarang maklumat mengenai kegiatan jenayah sindiket penipuan pekerjaan agar tindakan lanjut dapat diambil,” katanya.

Pada 20 Sept lepas, Perdana Menteri Datuk Seri Ismail Sabri Yaakob memberi jaminan kerajaan akan memastikan rakyat Malaysia yang menjadi mangsa sindiket penipuan tawaran pekerjaan di beberapa negara dibawa pulang dengan selamat dan usaha sedang dilaksanakan melalui saluran yang ada.

Ismail Sabri juga menegaskan kerajaan amat prihatin dan mengambil serius mengenai nasib rakyat Malaysia yang terkandas di Laos, Myanmar, Thailand dan Kemboja kerana menjadi mangsa sindiket penipuan kerja. – BERNAMA


Polis sambung reman seminggu lagi terhadap pasangan suami isteri

AYER KEROH 5 Feb – Mahkamah Majistret hari ini membenarkan permohonan polis untuk melanjutkan perintah tahanan reman selama tujuh hari lagi terhadap pasangan suami isteri yang ditahan berhubung kes kematian anak mereka dipercayai akibat didera di Taman Krubong Jaya pada 29 Januari lalu.

Pendaftar Kanan Mahkamah Ayer Keroh, Mohd Anuar Ostadi membenarkan kedua-dua suspek disambung reman bermula hari ini hingga 12 Februari ini bagi membolehkan siasatan dilengkapkan mengikut Seksyen 302 Kanun Keseksaan.

Permohonan reman itu dibuat selepas tempoh reman tujuh hari terhadap dua supek berusia 32 dan 38 tahun yang juga ibu kandung dan bapa tiri kanak-kanak berkenaan tamat hari ini.

Terdahulu, suspek wanita yang mengenakan pakaian lokap jingga manakala suspek lelaki yang memakai baju lokap berwarna ungu tiba di mahkamah berkenaan dengan tangan bergari diiringi polis pada jam 9.10 pagi.

Sebelum ini, Melaka Hari Ini melaporkan kematian tragis kanak-kanak itu yang didakwa mati lemas, namun siasatan awal polis menemui kecederaan fizikal pada badan mangsa disyaki didera.


Penipuan SMS: Dua lagi direman termasuk pegawai syarikat Telco

PUTRAJAYA 12 Nov. – Dua lagi individu termasuk seorang ketua pegawai teknologi sebuah syarikat telekomunikasi direman bagi membantu siasatan Suruhanjaya Pencegahan Rasuah Malaysia (SPRM) berhubung kes rasuah membabitkan penipuan sistem pesanan ringkas (SMS).

Majistret Siti Roslizawati Mohd Zanin mengeluarkan perintah reman selama lima hari bermula hari ini sehingga 16 Nov terhadap kedua-dua lelaki berkenaan selepas mendengar permohonan SPRM di Mahkamah Majistret Putrajaya di sini.

Menurut sumber SPRM, pegawai syarikat telco berusia 47 tahun dan ketua pegawai teknologi berusia 39 tahun itu ditahan antara pukul 2.34 petang dan 5.14 petang di Ibu Pejabat SPRM di sini semalam selepas hadir memberi keterangan.

Sumber itu berkata pegawai syarikat telco dan ketua pegawai teknologi itu dipercayai telah memberi dan menerima wang rasuah untuk tujuan mendapatkan maklumat data peribadi pelanggan yang menggunakan pelan prabayar.

“Nombor telefon yang diperoleh akan digunakan oleh sindiket penipuan penyedia kandungan (content provider) dengan mengenakan bayaran langganan menerusi SMS tanpa pengetahuan dan persetujuan daripada pengguna,” katanya.

Semalam, seorang pegawai syarikat (telco) direman selama lima hari sehingga 15 Nov ini berhubung kes sama. Lelaki berusia 49 tahun itu disyaki menerima wang rasuah berjumlah RM300,000 secara berperingkat melalui akaun peribadinya daripada sebuah syarikat sebagai balasan mendapatkan senarai nombor telefon pelanggan yang menggunakan pelan prabayar dari 2017 hingga sekarang.

Pada Selasa, tiga pengarah syarikat termasuk dua bergelar ‘Datuk’ direman lima hari hingga 14 Nov kerana disyaki memberi rasuah berjumlah jutaan ringgit kepada pegawai syarikat telco untuk mendapatkan nombor telefon pelanggan bagi tujuan penipuan berkenaan.


Melaka, Genting Highlands dan Pulau Tioman bakal dibuka kepada pelancong

Menterinya Datuk Seri Nancy Shukri berkata, destinasi itu ialah Genting Highlands, Pulau Tioman dan Melaka, dan cadangan itu telah diluluskan pada Mesyuarat Kuartet Menteri COVID-19 hari ini.

“Hari ini kita telah luluskan tiga destinasi lagi (Genting Highlands, Pulau Tioman dan Melaka), ia akan dibawa ke mesyuarat sidang khas (Mesyuarat Jawatankuasa Khas Menangani COVID-19) esok,” katanya pada sidang media selepas Mesyuarat Kuartet Menteri COVID-19 di bangunan Parlimen di sini hari ini.

Mesyuarat kedua itu dipengerusikan Menteri Kanan Pertahanan Datuk Seri Hishammuddin Tun Hussein dan turut disertai Nancy dan Menteri Belia dan Sukan Datuk Seri Ahmad Faizal Azumu.

Nancy berkata prosedur operasi standard (SOP) perjalanan masuk ke tiga destinasi tersebut akan diperhalusi terutama SOP masuk ke negeri Melaka, yang mempunyai kawasan liputan yang luas sambil menyatakan pemain industri di tiga destinasi berkenaan diminta bersedia menanti kedatangan pelancong.

Memaklumkan perkembangan di Pulau Langkawi, sejak projek rintis itu bermula 16 hingga 19 Sept seramai 6,662 pelancong memasuki pulau itu melalui penerbangan, manakala 3,483 lagi menggunakan feri.

Sementara itu, Ahmad Faizal memaklumkan pada mesyuarat tersebut, KBS telah mencadangkan aktiviti pembukaan stadium kepada penonton bagi kejohanan sukan seperti bola sepak dan sukan lain yang sesuai.

“Ia juga bagi meraikan Piala Malaysia yang akan bermula tidak lama lagi, segala SOP akan diperhalusi dan ini mesti dipatuhi selaras dengan konsep ‘reopening safely,” katanya.

Jumaat lepas, aktiviti pembukaan gimnasium dan pusat boling, telah dibenarkan di negeri Fasa Dua dan seterusnya di bawah Pelan Pemulihan Negara (PPN) dengan SOP ketat.

Dalam pada itu Hishammuddin berkata kelonggaran terbaharu sektor sukan itu mengambil kira kesejahteraan rakyat terutama dari sudut mental, dan memahami kehendak pengusaha gimnasium.


Lebih 130,000 kanak-kanak di Malaysia terima dos pertama vaksin COVID-19

KUALA LUMPUR, 13 Feb – Sebanyak 135,478 atau 3.8 peratus populasi kanak-kanak berusia lima hingga 11 tahun di negara ini telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Sementara itu, berdasarkan data menerusi laman web COVIDNOW, sejumlah 13,174,229 atau 56 peratus populasi dewasa di negara ini telah menerima dos penggalak COVID-19 bagi tempoh sama.

Sejumlah 22,936,160 individu atau 97.5 peratus daripada kumpulan itu melengkapkan vaksinasi mereka manakala 98.7 peratus atau 23,212,186 telah menerima sekurang-kurangnya satu dos vaksin.

Bagi remaja berusia 12 hingga 17 tahun, sebanyak 2,795,278 individu atau 89.8 peratus daripada kumpulan itu telah melengkapkan vaksinasi mereka, manakala 2,873,770 atau 92.3 lagi menerima sekurang-kurangnya satu dos vaksin.

Semalam, sebanyak 142,800 dos vaksin diberikan meliputi 38,851 dos pertama, 727 dos kedua dan 103,222 dos penggalak, menjadikan jumlah kumulatif dos vaksin yang diberikan di bawah PICK sebanyak 64,921,735 dos.

Sementara itu, menurut portal GitHub Kementerian Kesihatan, sebanyak 15 kes kematian akibat COVID-19 direkodkan semalam dengan Perak dan Johor mencatatkan kes tertinggi iaitu masing-masing empat kes, diikuti Kelantan dan Terengganu masing-masing dua kes, manakala satu kes masing-masing direkodkan di Kedah, Melaka dan Sabah.- BERNAMA